EUROPOS KOMISIJA Briuselis, 2016 11 16 COM(2016) 731 final 2016/0357(COD) Pasiūlymas EUROPOS PARLAMENTO IR TARYBOS REGLAMENTAS kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 515/2014, (ES) 2016/399, (ES) 2016/794 ir (ES) 2016/1624



AIŠKINAMASIS MEMORANDUMAS 1.PASIŪLYMO APLINKYBĖS Pagrindiniai faktai Svarbiausias mūsų prioritetas – užtikrinti piliečių saugumą atviroje Europoje. Migracijos ir pabėgėlių krizių sukelta našta, taip pat įvairūs teroristiniai išpuoliai buvo rimtas išbandymas ES migracijos ir saugumo sistemoms. ES piliečiai tikisi efektyvaus Šengeno erdvės išorės sienos valdymo, kad būtų užkertamas kelias neteisėtai migracijai ir užtikrinamas didesnis vidaus saugumas. Išorės sienų valdymo efektyvumas yra būtina sąlyga siekiant užtikrinti laisvą judėjimą Šengeno erdvėje ir sudaryti palankesnes sąlygas kirsti ES išorės sienas judžiame pasaulyje. Kasmet ES piliečiai Šengeno sienas kerta apie 400 mln. kartų, o ES nepriklausančių šalių piliečiai – 200 mln. kartų. Šiuo metu be vizos į Europos Sąjungą gali vykti apie 1,4 mlrd. žmonių iš maždaug 60 šalių visame pasaulyje. Taigi šiuo atžvilgiu ES yra patraukliausia kelionės tikslo vieta iš išsivysčiusių pasaulio šalių. Pagal abipusiškumo principą tai naudinga ir ES piliečiams, nes jiems lengviau be vizų keliauti į užsienį. Į Šengeno šalis vykstančių trečiųjų šalių piliečių, kuriems netaikomas vizos reikalavimas, skaičius toliau didės. Manoma, kad iki 2020 m. Šengeno sienas kertančių trečiųjų šalių piliečių, kuriems netaikomas vizos reikalavimas, skaičius padidės daugiau negu 30 proc. (nuo 30 mln. 2014 m. iki 39 mln. 2020 m.). Šie skaičiai rodo, kad reikia sukurti sistemą, padedančią siekti tikslų, panašių į vizų režimo tikslus, t. y. nustatyti ir valdyti galimą ES besilankančių trečiųjų šalių piliečių keliamą neteisėtos migracijos ir saugumo riziką, tačiau ne taip griežtai ir atvykstantiems asmenims palankesniu būdu, atsižvelgiant į ES vizų liberalizavimo politikos tikslus. 2016 m. rugsėjo 14 d. Komisijos komunikate „Didesnis saugumas judžiame pasaulyje. Geresnis keitimasis informacija kovojant su terorizmu ir patikimesnės išorės sienos“ patvirtinta būtinybė rasti tinkamą judumo užtikrinimo ir saugumo didinimo pusiausvyrą, kartu sudarant palankesnes sąlygas teisėtai atvykti į Šengeno erdvę be vizos. Vizų režimo liberalizavimas yra svarbi priemonė kuriant partnerystę su trečiosiomis šalimis, siekiant, be kita ko, užtikrinti, kad grąžinimo ir readmisijos sistemos būtų efektyvios, ir didinti ES patrauklumą verslui bei turizmui. Priešingai nei trečiųjų šalių piliečių, kuriems taikomas vizos reikalavimas, atveju, kompetentingos sienos apsaugos ir teisėsaugos institucijos iki trečiųjų šalių piliečių, kuriems netaikomas vizos reikalavimas, atvykimo prie Šengeno sienos, turi mažai informacijos apie riziką, kurią jie gali kelti. Jeigu būtų galimybė gauti šią trūkstamą informaciją apie atvykstančius asmenis, kuriems netaikomas vizų reikalavimas, ir atlikti jų keliamos rizikos vertinimą, būtų gerokai patobulintos esamos priemonės, kuriomis siekiama išlaikyti ir stiprinti Šengeno erdvės saugumą, o atvykstantys asmenys, kuriems netaikomas vizos reikalavimas, galėtų visapusiškai naudotis bevizio režimo teikiama nauda. Efektyvus ir integruotas išorės sienų valdymas, grindžiamas naujomis technologijomis ir visapusiška sąveikumo teikiama nauda, aprašytas komunikate „Tvirtesnės ir pažangesnės sienų ir saugumo informacinės sistemos“. Į šį sienų valdymą taip pat atsižvelgiama persvarstytame pasiūlyme dėl teisėkūros procedūra priimamo akto dėl ES atvykimo ir išvykimo sistemos (AIS) . AIS pasiūlymu siekiama modernizuoti ES išorės sienas kertančių trečiųjų šalių piliečių atvykimo ir išvykimo įrašų rinkimą ir registravimą. Be to, Komisija atliko galimybių studiją, dėl Europos kelionių informacijos ir leidimų sistemos (ETIAS) sukūrimo. Sistemoje ETIAS būtų renkama informacija iš trečiųjų šalių piliečių, kuriems netaikomas vizos reikalavimas, ir ji padėtų užtikrinti sąveikumą su AIS ir kitomis ES informacinėmis sistemomis informacijos ir technologinės infrastruktūros atžvilgiu. Siekiant užtikrinti didžiausią sąveikumą ir dalijimąsi ištekliais, AIS ir ETIAS turėtų būti plėtojamos ir įgyvendinamos kartu vienu metu. Tai, kad svarbu greitai sukurti Europos kelionių informacijos ir leidimų sistemą, rugsėjo mėn. pranešime apie Sąjungos padėtį pabrėžė Komisijos Pirmininkas J.-C. Junckeris ir Komisija pranešė, kad iki 2016 m. lapkričio mėn. bus pateiktas pasiūlymas dėl teisėkūros procedūra priimamo akto dėl šios sistemos sukūrimo. Tokiomis aplinkybėmis ir po to, kai ETIAS buvo paminėta Bratislavos veiksmų gairėse, 2016 m. spalio mėn. Europos Vadovų Taryba paragino Komisiją pateikti pasiūlymą sukurti ETIAS, pabrėždama, kad būtina „užtikrinti galimybę vykdyti išankstinius keliautojų, kuriems netaikomi vizos reikalavimai, saugumo patikrinimus ir prireikus neleisti jiems atvykti“. ETIAS sukūrimo pagrindas ETIAS bus automatinė sistema, kurios tikslas – nustatyti bet kokią riziką, susijusią su į Šengeno erdvę vykstančiais asmenimis, kuriems netaikomas vizos reikalavimas. Tokios šalys kaip JAV, Kanada ir Australija jau naudojasi panašiomis sistemomis ir jas laiko svarbia savo saugumo sistemų dalimi, taigi daugelis europiečių šias sistemas jau pažįsta. ETIAS bus renkama informacija apie šiuos keliautojus prieš jiems pradedant kelionę, kad būtų galima iš anksto tvarkyti jų duomenis. Keliautojai galės būti tikri, kad jie galės sklandžiai kirsti sienas. Integruoto sienų valdymo stiprinimas ir vidaus saugumo didinimas Šiuo metu išankstinės informacijos apie prie Šengeno erdvės išorės sienos atvykstančius asmenis, kuriems netaikomas vizos reikalavimas, negaunama. Tiek migracijos, tiek saugumo požiūriu akivaizdžiai būtina atlikti išankstinius patikrinimus, kad būtų nustatoma bet kokia rizika, susijusi su į Šengeno erdvę vykstančiais asmenimis, kuriems netaikomas vizos reikalavimas. Šiuo metu sienos apsaugos pareigūnai turi priimti sprendimą prie Šengeno erdvės išorės sienų ir atlikti išankstinio vertinimo negali. 2014 m. maždaug 286 000 trečiųjų šalių piliečių neleista kirsti 28 ES valstybių narių išorės sienų. Daugiausia sprendimų neleisti atvykti užregistruota prie išorės sausumos sienų (81 proc.), prie oro sienų tokių sprendimų užregistruota 16 proc. Maždaug penktadalis šių sprendimų neleisti atvykti priimti dėl to, kad asmenys neturėjo galiojančios vizos, tačiau dauguma buvo susiję su neigiamu trečiosios šalies piliečio keliamos migracijos ir (arba) saugumo rizikos vertinimu. Europolo ir Europos sienų ir pakrančių apsaugos pajėgų rizikos vertinimai patvirtina, kad egzistuoja tiek neteisėtos migracijos, tiek saugumo rizika. Taigi pagrindinė ETIAS funkcija bus tikrinti trečiųjų šalių piliečių, kuriems netaikomas vizos reikalavimas, internetiniame prašyme pateiktą informaciją prieš jiems atvykstant prie ES išorės sienų ir nustatyti, ar jie kelia tam tikrą neteisėtos migracijos, saugumo riziką arba riziką visuomenės sveikatai. Tai būtų daroma automatiškai tvarkant kiekvieną interneto svetainėje arba mobilioje programėlėje pateiktą prašymą, palyginant informaciją su informacija kitose ES informacinėse sistemose bei ETIAS stebėjimo sąrašu ir remiantis aiškiai nustatytomis patikros taisyklėmis. Šis patikrinimas leistų nustatyti, ar nėra faktinių požymių arba svarių priežasčių nesuteikti kelionės leidimo. Sukuriant ETIAS Europos sienų ir pakrančių apsaugos pajėgoms būtų suteiktas įgaliojimas per ETIAS centrinį padalinį užtikrinti ETIAS centrinės sistemos, kuri bus sujungta su nacionalinėmis sienų apsaugos infrastruktūros sistemomis ir į jas integruota, valdymą. Atliekant automatinį tvarkymą atmesti prašymai būtų perduodami ETIAS centriniam padaliniui Europos sienų ir pakrančių apsaugos pajėgose, kuris sparčiai patikrintų pateiktos informacijos teisingumą ir nustatytus perspėjimus. Prašymai, dėl kurių bus paskelbiamas perspėjimas arba nustatoma atitiktis, bus perduodami atsakingai valstybei narei (-ėms). ETIAS informacinę sistemą plėtotų ir jos techninį valdymą užtikrintų Europos didelės apimties IT sistemų laisvės, saugumo ir teisingumo erdvėje operacijų valdymo agentūra („eu-LISA“). Europolas prisidėtų su saugumo aspektais susijusiais atvejais. Reikalaudama, kad visi trečiųjų šalių piliečiai, kuriems netaikomas vizos reikalavimas, turėtų galiojantį kelionės leidimą, ES užtikrins, kad visi bet kokiomis priemonėmis ir į bet kurią vietą atvykstantys asmenys, visiškai pripažįstant jų bevizį statusą, prieš atvykimą būtų tikrinami. Vis dėlto sistema yra ypač svarbi sausumos sienoms, išankstinė informacija apie keleivius arba keleivių duomenų įrašai apie sausuma (pėsčiomis, lengvaisiais automobiliais, autobusais, sunkvežimiais, traukiniais) keliaujančius trečiųjų šalių piliečius, kuriems netaikomas vizos reikalavimas, nekaupiama (priešingai nei keliaujančiųjų oru arba jūra atveju). Todėl ETIAS padės padidinti ES vidaus saugumą dviem būdais: pirma, bus nustatoma tapatybė asmenų, kurie kelia saugumo riziką, prieš jiems atvykstant prie Šengeno išorės sienos; antra, informacija bus pateikiama nacionalinėms teisėsaugos institucijoms ir Europolui, jei tai būtina konkrečiu atveju teroristinių arba kitų sunkių nusikaltimų prevencijos, atskleidimo ar tyrimo tikslais. Kelionės sąlygų supaprastinimas

ETIAS taip pat padės lengviau kirsti Šengeno išorės sieną trečiųjų šalių piliečiams, kuriems netaikomas vizos reikalavimas. ETIAS leidimas būtų gaunamas pateikus prašymą; šis procesas būtų paprastas, pigus ir greitas ir daugeliu atvejų nereikėtų jokių tolesnių veiksmų. Atsižvelgiant į kitų šalių (JAV, Kanados, Australijos) patirtį, susijusią su panašiomis kelionės leidimų sistemomis, apie 95 proc. atvejų arba dažniau būtų pateikiamas teigiamas atsakymas ir prašytojams apie tai būtų pranešama per kelias minutes. Pirštų atspaudai ir kiti biometriniai duomenys nebūtų renkami. Leidimas galiotų penkerius metus, jį būtų galima naudoti daugkartinėms kelionėms, o prašymo pateikimo mokestis būtų tik 5 EUR. Prieš kelionę išduodamas leidimas padėtų užtikrinti aiškumą į Šengeno erdvę ketinantiems vykti trečiųjų šalių piliečiams, kuriems netaikomas vizos reikalavimas. Kelionės leidimą gavusiems prašytojams tai būtų patikimas išankstinis ženklas, kad jiems bus leista atvykti į Šengeno erdvę. Taigi būtų gerokai pagerinta keliautojų padėtis. Galutinį sprendimą dėl leidimo atvykti į Šengeno erdvę ir toliau priims sienos apsaugos pareigūnai prie išorės sienos pagal Šengeno sienų kodeksą, tačiau ETIAS padės gerokai sumažinti atvejų, kai atsisakoma leisti atvykti sienos perėjimo punktuose, skaičių. Sienos apsaugos pareigūnai matys, ar prieš juos esantis asmuo gavo kelionės leidimą prieš atvykdamas prie sienos. Taigi ETIAS taip pat padės sumažinti vežėjų sąnaudas, patiriamas grąžinant keleivius nuo jūrų ir oro erdvės sienų. Asmenys, kuriems bus atsisakyta išduoti leidimą, nešvaistys laiko ir pinigų vykti į Šengeno erdvę. Tokie sprendimai galėtų būti skundžiami juos priėmusioje valstybėje narėje ir nereikėtų pradėti ilgo ir brangaus prašymo išduoti vizą nagrinėjimo proceso (kaip ir panašių kelionės leidimų sistemų atveju). Pagrindiniai ETIAS elementai Apibrėžtis Siūloma Europos kelionių informacijos ir leidimų sistema (ETIAS) bus ES sistema, skirta išorės sienas kertantiems trečiųjų šalių piliečiams, kuriems netaikomas vizos reikalavimas. Sistema leistų nustatyti, ar šių asmenų buvimas valstybių narių teritorijoje keltų neteisėtos migracijos, saugumo riziką arba riziką visuomenės sveikatai. Todėl kelionės leidimas būtų nauja sąlyga norint patekti į Šengeno erdvę, o jeigu asmuo neturėtų galiojančio ETIAS kelionės leidimo, būtų atsisakoma leisti jam atvykti į Šengeno erdvę. Be to, prireikus vežėjai turėtų tikrinti, ar jų keleiviai turi galiojantį ETIAS kelionės leidimą, prieš leisdami jiems įlipti į savo transporto priemonę, vyksiančią į Šengeno šalį. Galiojantis kelionės leidimas būtų patikimas ženklas vykstančiam asmeniui, kad prieš atvykimą prie Šengeno sienos perėjimo punkto atlikti rizikos vertinimai rodo, kad jam a priori gali būti leista atvykti į Šengeno erdvę. Sienos apsaugos pareigūnas vis tiek vykdytų sienų kontrolę, kaip numatyta pagal Šengeno sienų kodeksą, ir priimtų galutinį sprendimą leisti arba atsisakyti leisti atvykti. ETIAS sudarytų ETIAS informacinė sistema, ETIAS centrinis padalinys ir ETIAS nacionaliniai padaliniai. ETIAS informacinę sistemą sudarytų centrinė sistema, kurioje būtų tvarkomi prašymai; vienoda nacionalinė sąsaja kiekvienoje valstybėje narėje, grindžiama tomis pačiomis techninėmis specifikacijomis, taikomomis visoms valstybėms narėms, ir jungianti nacionalines sienų infrastruktūros sistemas su centrine sistema; saugi centrinės sistemos ir vienodų nacionalinių sąsajų ryšių infrastruktūra; vieša interneto svetainė ir mobiliųjų įrenginių mobilioji programėlė; e. pašto paslauga; saugios paskyros paslauga, suteikianti prašytojams galimybę pateikti papildomos informacijos ir (arba) dokumentus, jei būtina; vežėjų sąsaja; saityno paslauga, suteikianti centrinės sistemos ir išorės suinteresuotųjų subjektų ryšio galimybę, taip pat programinė įranga, leidžianti ETIAS centriniam padaliniui ir ETIAS nacionaliniams padaliniams tvarkyti prašymus. Kiek bus techniškai įmanoma, kuo platesniu mastu ETIAS informacinės sistemos reikmėms bus pakartotinai naudojami AIS aparatinės ir programinės įrangos komponentai bei jos ryšių infrastruktūra. Taip pat būtų sukurta sąveika su kitomis informacinėmis sistemomis, kuriose ETIAS vykdys užklausas, kaip antai VIS, Europolo duomenimis, Šengeno informacine sistema (SIS), sistema EURODAC ir Europos nuosprendžių registrų informacine sistema (ECRIS). ETIAS centrinis padalinys bus įsteigtas Europos sienų ir pakrančių apsaugos pajėgose ir bus jų teisinės ir politinės sistemos dalis. ETIAS centrinis padalinys veiks visą parą be išeiginių ir vykdys keturis pagrindinius uždavinius: 1) užtikrinti, kad prašymų rinkmenose saugomi duomenys ir ETIAS informacinėje sistemoje įrašyti duomenys būtų teisingi ir naujausi; 2) prireikus patikrinti kelionės leidimo prašymus, siekiant pašalinti nevienareikšmiškumą dėl prašytojo tapatybės, kai per automatinį procesą gaunama atitiktis; 3) apibrėžti, išbandyti, taikyti, vertinti ir peržiūrėti ETIAS patikros taisyklių konkrečios rizikos rodiklius, pasikonsultavus su ETIAS patikros taryba, ir 4) atlikti reguliarų prašymų valdymo ir ETIAS patikros taisyklių įgyvendinimo auditą, visų pirma dėl jų poveikio pagrindinėms teisėms ir ypač kiek tai susiję su privatumo ir duomenų apsauga. ETIAS nacionaliniai padaliniai būtų įsteigti kiekvienoje valstybėje narėje ir būtų visų pirma atsakingi už rizikos vertinimą ir sprendimus dėl kelionės leidimo tais atvejais, kai automatiškai išnagrinėti prašymai būtų atmetami. Šie padaliniai turėtų turėti pakankamai išteklių, kad galėtų vykdyti uždavinius visą parą be išeiginių. Prireikus jie konsultuotųsi su kitais nacionaliniais padaliniais ir Europolu ir teiktų nuomones, kai su jais konsultuotųsi kitos valstybės narės. Jie taip pat veiktų kaip nacionaliniai centriniai prieigos punktai, į kuriuos su prieigos prie ETIAS duomenų prašymu būtų kreipiamasi teisėsaugos reikmėms teroristinių arba kitų sunkių nusikaltimų, priklausančių jų kompetencijai, prevencijos, atskleidimo ar tyrimo tikslais. ETIAS patikros tarybos funkcija būtų patariamoji, ji taip pat būtų sukurta Europos sienų ir pakrančių apsaugos pajėgose. Ją sudarytų po kiekvieno ETIAS nacionalinio padalinio ir Europolo atstovą, su ja būtų konsultuojamasi apibrėžiant, vertinant ir peržiūrint rizikos rodiklius, taip pat įgyvendinant ETIAS stebėjimo sąrašą. Taikymo sritis ETIAS bus taikoma trečiųjų šalių piliečiams, kuriems netaikomas vizos reikalavimas, be kita ko, siekiant patikrinti saugumo riziką ir riziką visuomenės sveikatai, Europos Sąjungos piliečių šeimos nariams ir trečiųjų šalių piliečių, besinaudojančių laisvo judėjimo teise, šeimos nariams, jei jie neturi leidimo gyventi šalyje kortelės. ETIAS nebus taikoma: ilgalaikes vizas turintiems asmenims, vietinio eismo per sieną leidimą turintiems asmenims, labai mažų Šengeno erdvės valstybių piliečiams, diplomatinių pasų turėtojams ir laivų ar lėktuvų įgulų nariams tarnybos metu, trečiųjų šalių piliečiams, kurie yra Europos Sąjungos piliečių šeimos nariai arba trečiųjų šalių piliečių, pagal Sąjungos teisę besinaudojančių laisvo judėjimo teise, šeimos nariai, turintys galiojančią leidimo gyventi šalyje kortelę, taip pat pripažintiems pabėgėliams, asmenims be pilietybės arba kitiems asmenims, gyvenantiems valstybėje narėje ir turintiems jos išduotą kelionės dokumentą. ES piliečiams ETIAS netaikoma. Taigi trečiųjų šalių piliečiai, turintys kelias pilietybes, įskaitant ES valstybės narės pilietybę, norėdami patekti į Šengeno erdvę, turi naudoti ES valstybės narės išduotą pasą. Vietinio eismo per sieną leidimų turėtojai į ETIAS reglamento taikymo sritį nepatenka, kol bus išsamiai įvertinta saugumo rizika, susijusi su šios kategorijos asmenims pagal Reglamentą (EB) Nr. 1931/2006, nustatantį vietinio eismo per valstybių narių išorines sausumos sienas taisykles ir iš dalies keičiantį Šengeno konvencijos nuostatas. Europos Komisija išnagrinės būtinybę iš dalies pakeisti Reglamentą (EB) Nr. 1931/2006, siekdama užtikrinti, kad vietinio eismo per sieną leidimų išdavimo sąlygos garantuotų tinkamą saugumo rizikos vertinimą, tačiau nebūtų daroma jokio poveikio supaprastintoms sąlygoms, Reglamentu (EB) Nr. 1931/2006 ir Šengeno sienų kodeksu suteiktoms vietinio eismo per sieną leidimų turėtojams. Europos Komisija taip pat išnagrinės paties leidimo apsaugos priemones. Kelionės leidimo prašymo teikimo ir leidimo suteikimo procesas

Pasiūlyme dėl teisėkūros procedūra priimamo akto išsamiai išdėstyti praktiniai kelionės leidimo suteikimo ir atsisakymo jį suteikti etapai ir procesas. Toliau pateiktoje lentelėje procesas apžvelgiamas iš trečiosios šalies piliečio, kuriam netaikomas vizos reikalavimas, perspektyvos. 1 pav. Kelionė su ETIAS Internetinis prašymas Prieš planuojamą kelionę prašytojas specialioje interneto svetainėje arba mobiliojoje programėlėje sukuria internetinį prašymą. Tam, kad užpildytų prašymą, kiekvienas prašytojas turės pateikti šiuos duomenis: –pavardę (-es), vardą (-us), pavardę gimus, įprastą vardą (-us); gimimo datą, gimimo vietą, gimimo šalį, lytį, dabartinę pilietybę, prašytojo tėvų vardus; namų adresą; –kelionės dokumentą; –jei taikoma, kitą turimą pilietybę; –nuolatinę gyvenamąją vietą; –e. pašto adresą ir telefono numerį; –valstybę narę, į kurią ketinama atvykti pirmiausia; –informaciją apie išsilavinimą ir dabartinę profesinę veiklą; –atsakymus į ETIAS tikslinius klausimus (apie ligas, galinčias sukelti epidemiją, arba kitas infekcines ar užkrečiamas parazitines ligas); informaciją apie teistumą; informaciją apie apsilankymą karo zonose ir bet kokį ankstesnį sprendimą grąžinti jį prie sienų arba įsakymus jam išvykti iš ES valstybės narės teritorijos; –jeigu prašytojas yra nepilnametis – už nepilnametį atsakingo asmens tapatybę; –jei prašymą teikia kitas asmuo nei prašytojas, asmens tapatybę ir jo atstovaujamą bendrovę (jei taikoma); –ES piliečių / trečiųjų šalių piliečių, turinčių laisvo judėjimo teisę be leidimo gyventi šalyje kortelių, šeimos nariai turi nurodyti: savo kaip šeimos nario statusą; informaciją apie šeimos nario, su kuriuo prašytojas turi ryšių, tapatybę; giminystės ryšį. Internetinei prašymo formai užpildyti iš esmės turėtų prireikti ne daugiau kaip 10 minučių. Be galiojančio paso, siekiant atsakyti į užduodamus klausimus nereikėtų jokių kitų dokumentų. ETIAS būtų priimami prašymai, pateikti prašytojo vardu, tais atvejais, kai trečiųjų šalių piliečiai, kuriems netaikomas vizos reikalavimas, prašymo negalėtų parengti patys (pavyzdžiui, dėl amžiaus, raštingumo lygio, neturimos prieigos prie informacinių technologijų arba negalėjimo jomis naudotis). Tokiais atvejais prašymą galėtų pateikti trečiasis asmuo, jeigu į prašymą būtų įtraukiami šio asmens tapatybės duomenys.

Prašytojai, ketinantys keliauti iš toli, paprastai perka bilietą internetu arba per kelionių agentūrą. Abiem šiais atvejais reikia naudotis informacinėmis technologijomis. Taigi prašytojas turės tiesioginę prieigą prie technologijų, kurių reikia ETIAS prašymui pateikti, arba turės galimybę paprašyti kelionių agentūros pateikti prašymą jo vardu. Mokesčio mokėjimas Parengę prašymą visi vyresni nei 18 metų prašytojai už jį turės sumokėti 5 EUR mokestį. Tai būtų elektroninis mokėjimas eurais kredito kortele ar kitais mokėjimo būdais. Mokėjimo būdai galėtų būti patikslinti vėlesniame etape, kad būtų įtraukta papildomų naujausių mokėjimo priemonių, atsižvelgiant į technologinius pokyčius ir jų prieinamumą, siekiant netrukdyti teikti prašymą dėl ETIAS leidimo trečiųjų šalių piliečiams, kuriems netaikomas vizos reikalavimas ir kurie galbūt neturi galimybės naudotis tam tikromis mokėjimo priemonėmis. Mokėjimą valdytų bankas arba finansinis tarpininkas. Duomenis, kurių reikia mokėjimui atlikti, būtų pateikiami tik finansinį sandorį vykdančiai bendrovei; prašymo kontekste ETIAS jų netvarkytų. Gavus mokėjimą ETIAS prašymas būtų pateikiamas automatiškai. Prašymo tvarkymas Prašymo vertinimo ir sprendimo dėl jo procesas prasidėtų iš karto po to, kai būtų patvirtinta, kad sumokėtas mokestis. Prašymas būtų tvarkomas automatiškai. Prireikus prašymą rankiniu būdu tvarkytų ETIAS centrinis padalinys ir ETIAS nacionalinis padalinys (-iai). 1 etapas. Automatinis tvarkymas Šiame etape bus automatiškai tvarkomi duomenys, susiję su tapatybės duomenimis, kelionės dokumentu ir atsakymais į tikslinius klausimus. Centrinė sistema per kelias minutes pereis prie visiškai automatinės kryžminės patikros: prašytojo pateikta informacija bus lyginama su informacija kitose informacinėse sistemose bei ETIAS sudarytu stebėjimo sąrašu, remiantis aiškiai nustatytomis patikros taisyklėmis. 2 pav. Automatinis prašymų tvarkymas Šiuo automatiniu procesu siekiama įsitikinti, kad: –nėra jokio kito galiojančio kelionės leidimo, prašyme pateikti kelionės dokumento duomenys neatitinka kito prašymo dėl kelionės leidimo, siejamo su kitais tapatybės duomenimis, prašytojas arba susijęs kelionės dokumentas neatitinka atsisakyto išduoti, atšaukto arba panaikinto kelionės leidimo (ETIAS); –dėl prašytojo nepateiktas perspėjimas dėl draudimo atvykti (SIS) ir (arba) kelionės dokumentas, naudojamas teikiant prašymą, neatitinka kelionės dokumento, kuris, kaip pranešta, pamestas, pavogtas arba pripažintas negaliojančiu (SIS ir Interpolo pavogtų ir pamestų kelionės dokumentų (PPKD) duomenų bazė); –dėl prašytojo nepateiktas perspėjimas remiantis Europos arešto orderiu ir jis nėra ieškomas siekiant suėmimo ekstradicijos tikslais (SIS); –nebūta pranešimų, kad prašytojas yra arba praeityje buvo užsibuvęs arba jam buvo neleista atvykti (AIS); –prašytojo pateiktas prašymas išduoti vizą nebuvo atmestas Vizų informacinėje sistemoje (VIS) (galioja tik šalių, kurioms per pastaruosius penkerius metus suteiktas bevizio režimo statusas, piliečiams ir prašytojams, turintiems daugiau nei vieną pilietybę); –prašytojas ir prašyme pateikti duomenys atitinka Europolo duomenų bazėje įrašytą informaciją; –atliktas rizikos vertinimas, siekiant įvertinti neteisėtos migracijos riziką, visų pirma, ar dėl prašytojo buvo priimtas sprendimas grąžinti arba išsiųsti po to, kai buvo atsiimtas arba atmestas tarptautinės apsaugos prašymas (EURODAC);

–neužregistruota jokios informacijos apie teistumą (ECRIS); –dėl prašytojo ir jo kelionės dokumento nėra paskelbtas Interpolo perspėjimas (TDAWN). Šis automatinis procesas padėtų įsitikinti, kad prašytojas nėra ETIAS stebėjimo sąraše, ir patikrinti, ar prašytojas atsakė teigiamai į bet kurį iš ETIAS tikslinių klausimų. Prašymo rinkmena bus vertinama remiantis aiškiai apibrėžtomis ETIAS centrinės sistemos patikros taisyklėmis. Šias taisykles sudarys algoritmas, pagal kurį bus lyginami ETIAS prašymo rinkmenoje įrašyti duomenys ir konkrečios rizikos rodikliai, rodantys nustatytą neteisėtos migracijos arba saugumo riziką ar riziką visuomenės sveikatai. Konkrečios rizikos rodiklius nustatys ETIAS centrinis padalinys, pasikonsultavęs su ETIAS patikros taryba (žr. toliau). Neteisėtos migracijos, saugumo rizika arba rizika visuomenės sveikatai bus nustatoma remiantis: –AIS statistika, rodančia neįprastai didelį užsibuvusių konkrečioms trečiųjų šalių piliečių grupės priklausančių asmenų skaičių arba tokių asmenų, kuriems neleista atvykti, skaičių; –ETIAS statistika, susijusia su atsisakymu išduoti kelionės leidimą dėl neteisėtos migracijos, saugumo rizikos arba rizikos visuomenės sveikatai, siejama su konkrečiomis trečiųjų šalių piliečių grupėmis; –AIS ir ETIAS sukaupta statistika, rodančia ETIAS prašymo formoje surinktos informacijos ir užsibuvimo arba atsisakymo leisti atvykti atvejų koreliaciją; –valstybių narių pateikta informacija apie konkrečius saugumo rizikos rodiklius arba tų valstybių narių nustatytas grėsmes; –valstybių narių ir Europos ligų prevencijos ir kontrolės centro (ECDC) pateikta informacija apie konkrečią riziką visuomenės sveikatai. Šios patikros taisyklės ir neteisėtos migracijos, saugumo rizika ar rizika visuomenės sveikatai bus tikslinės, proporcingos ir konkrečios. Šioms taisyklėms naudojami duomenų rinkiniai jokiomis aplinkybėmis nebus nustatomi asmens rasės ar etninės kilmės, politinių pažiūrų, religijos ar filosofinių įsitikinimų, narystės profesinėse sąjungose, lytinio gyvenimo ar seksualinės orientacijos pagrindu. Jeigu automatinio proceso metu nebus pranešta apie atitiktį arba kokį nors elementą, kurį reikėtų papildomai išnagrinėti, kelionės leidimas bus suteikiamas automatiškai ir prašytojui apie tai bus pranešama e. paštu. Toks teigiamas atsakymas bus išduodamas dėl didžiosios daugumos prašymų (manoma, daugiau negu 95 proc. atvejų) ir prašytojui jis bus pateikiamas per kelias minutes nuo mokėjimo. Jeigu automatinio proceso metu bus pranešta apie atitiktį arba elementus, kuriuos reikėtų papildomai išnagrinėti, prašymas toliau bus vertinamas rankiniu būdu. 2 etapas (jei reikia). ETIAS centrinio padalinio vykdomas tvarkymas rankiniu būdu Jeigu automatinio patikrinimo metu būtų pranešta apie atitiktį kitose informacinėse sistemose, ETIAS stebėjimo sąraše arba pagal konkrečios rizikos rodiklius, arba jeigu patikrinimo rezultatas būtų negalutinis, nes būtų neaiškumų dėl prašytojo tapatybės, ETIAS centrinis padalinys turėtų atlikti patikrinimą rankiniu būdu. ETIAS centrinis padalinys, naudodamasis automatinio proceso metu pateikta informacija, patikrins prašymą, kad pašalintų bet kokį nevienareikšmiškumą dėl prašytojo tapatybės. Po to dėl prašymo vėlgi gali būti priimtas teigiamas sprendimas per 12 valandų. Jei atitiktis patvirtinama, prašymas perduodamas prašytojo teikiant prašymą nurodytos valstybės narės, į kurią vykstama pirmiausia, ETIAS nacionaliniam padaliniui. Manoma, kad ETIAS nacionaliniam padaliniui patikrinus duomenis teigiamas sprendimas būtų priimamas dėl dar 3–4 proc. prašymų. Taigi likę 1–2 proc. ETIAS prašymų, dėl kurių pranešama apie atitiktį arba atitiktis, būtų perduodami ETIAS nacionaliniams padaliniams tvarkyti rankiniu būdu ir priimti sprendimą. 3 etapas (jei taikoma). Valstybės narės, į kurią ketinama vykti pirmiausia, ETIAS nacionalinio padalinio vykdomas tvarkymas rankiniu būdu Jeigu ETIAS centrinės sistemos automatinio proceso metu nustatoma (patvirtinta) atitiktis, lyginant duomenis su kuria nors iš naudotų duomenų bazių arba ETIAS stebėjimo sąrašu, ir (arba) nurodoma, kad prašytojas atitinka patikros taisykles, prašymas perduodamas ETIAS nacionaliniams padaliniams. Sistema ETIAS prašymą konkrečiai valstybei narei priskirtų automatiškai ir jis būtų nukreipiamas tai prašymo formoje nurodytai valstybei narei, į kurią keliautojas ketintų vykti pirmiausia.

Kai prašymas būtų perduotas atsakingam ETIAS nacionaliniam padaliniui, atsakingas ETIAS nacionalinis padalinys turėtų įvertinti prašymo rinkmeną ir ne vėliau kaip per 72 valandas po prašymo pateikimo prašytojui pranešti apie priimtą sprendimą (neigiamą arba teigiamą). Atsakingo ETIAS nacionalinio padalinio uždavinys būtų toks: įvertinti neteisėtos migracijos, saugumo riziką arba riziką visuomenės sveikatai ir nuspręsti, ar suteikti arba atsisakyti suteikti kelionės leidimą. Neigiamą sprendimą dėl savo prašymo gavęs prašytojas visada turės teisę jį apskųsti. Skundai būtų pateikiami valstybėje narėje, kuri priėmė sprendimą dėl prašymo, pagal tos valstybės narės nacionalinę teisę. Be to, numatyta speciali procedūra, taikytina dėl humanitarinių priežasčių, nacionalinių interesų arba tarptautinių įsipareigojimų, kai ETIAS nacionaliniai padaliniai gali suteikti riboto teritorinio galiojimo laikiną kelionės leidimą. Kai prašymo formoje keliautojo pateikta informacija nesuteikia galimybės atsakingam ETIAS nacionaliniam padaliniui nuspręsti, ar suteikti ar atsisakyti suteikti kelionės leidimą, ETIAS nacionalinis padalinys gali paprašyti prašytojo pateikti daugiau informacijos ir (arba) dokumentų. Toks prašymas prašytojui būtų pateikiamas e. paštu ir būtų aiškiai nurodoma trūkstama informacija ir (arba) dokumentai, kuriuos reikia pateikti. Šią informaciją reikėtų pateikti per 7 darbo dienas, o ETIAS nacionalinis padalinys turėtų baigti tvarkyti šią informaciją ne vėliau kaip per 72 valandas nuo to laiko, kai keliautojas ją pateikia. Išskirtinėmis aplinkybėmis prašytojas gali būti e. paštu pakviestas pokalbio konsulate jo gyvenamojoje šalyje. ETIAS nacionaliniams padaliniams, rankiniu būdu vertinantiems prašymus, už kuriuos jie atsakingi, leidžiama naudotis informacija, prieinama nacionalinėse duomenų bazėse arba kitose decentralizuotose sistemose, prie kurių jie turi prieigą. Šio proceso metu būtų konsultuojamasi ir su kitų valstybių narių atsakingomis institucijomis bei Europolu ir jie gautų prieigą prie atitinkamos papildomos informacijos ar dokumentų, jei jie būtų atsakingi už duomenis, su kuriais nustatyta atitiktis atliekant kryžminę patikrą kitose informacinėse sistemose. Valstybės narės, su kuria konsultuojamasi, ETIAS nacionalinis padalinys tuomet per 24 valandas pateiktų pagrįstą nuomonę (teigiamą ar neigiamą) dėl prašymo, kuri būtų įregistruojama prašymo rinkmenoje. Jeigu vienas ar daugiau ETIAS nacionalinių padalinių, su kuriais konsultuotasi, pateiktų neigiamą nuomonę dėl prašymo, atsakinga valstybė narė atsisakytų suteikti kelionės leidimą. Vykstant šiam tvarkymui rankiniu būdu itin svarbu, kad kompetentingos teisėsaugos institucijos turėtų prieigą prie atitinkamos aiškiai apibrėžtos ETIAS informacijos, kai tai būtina teroristinių arba kitų sunkių nusikaltimų prevencijos, atskleidimo ar tyrimo tikslais. Prieiga prie duomenų Vizų informacinėje sistemoje (VIS) teisėsaugos tikslais jau padėjo tyrėjams gerokai pasistūmėti nagrinėjant atvejus, susijusius su prekyba žmonėmis, terorizmu ar prekyba narkotikais. Tačiau Vizų informacinėje sistemoje nėra duomenų apie trečiųjų šalių piliečius, kuriems netaikomas vizos reikalavimas. Šiuo metu, kai nusikalstamumas yra globalaus masto, ETIAS sukauptos informacijos gali prireikti teisėsaugos institucijoms vykdant konkretų tyrimą, siekiant gauti įrodymų ir informacijos, susijusių su asmeniu, įtariamu padarius nusikaltimą arba tapusiu nusikaltimo auka. ETIAS saugomų duomenų taip pat gali prireikti siekiant nustatyti teroristinį arba kitą sunkų nusikaltimą įvykdžiusį asmenį, visų pirma tais atvejais, kai būtina imtis skubių veiksmų. Prieiga prie ETIAS duomenų šiais tikslais turėtų būti suteikiama tik gavus pagrįstą kompetentingų institucijų prašymą, kuriame būtų nurodomos priežastys, dėl kurių jos reikia. Prašymą turėtų iš anksto peržiūrėti teismas arba institucija, garantuojantys visišką nepriklausomumą ir nešališkumą. Tačiau ypatingos skubos atvejais teisėsaugos institucijoms gali prireikti nedelsiant gauti asmens duomenis, būtinus, kad būtų užkirstas kelias sunkiam nusikaltimui arba kad jo vykdytojai būtų patraukti baudžiamojon atsakomybėn. Tokiais atvejais iš ETIAS gautų asmens duomenų peržiūra vykdoma kuo greičiau po to, kai kompetentingoms institucijoms suteikiama prieiga prie tokios informacijos. Siekiant išvengti sistemingų teisėsaugos institucijų paieškų sistemoje ETIAS, prieiga prie ETIAS centrinėje sistemoje saugomų duomenų būtų suteikiama tik konkrečiais atvejais ir tik tuomet, kai tai būtina teroristinių arba kitų sunkių nusikaltimų prevencijos, atskleidimo ar tyrimo tikslais. Paskirtosios institucijos ir Europolas prieigos prie ETIAS duomenų prašymus turėtų teikti tik tuomet, kai turėtų pagrįstų priežasčių manyti, kad tokia prieiga padės gauti informacijos, kuri jiems iš esmės padės užtikrinti teroristinio arba kito sunkaus nusikaltimo prevenciją, atskleidimą ar tyrimą. Todėl paskirtosios institucijos ir Europolas turėtų prašyti suteikti prieigą prie ETIAS tik jeigu per ankstesnes paieškas valstybės narės nacionalinėse duomenų bazėse ir Europolo duomenų bazėse negauta prašomos informacijos. Jei prašymas būtų tvarkomas rankiniu būdu nustačius atitiktį su Europolo duomenimis, atvejais, patenkančiais į Europolo kompetencijos sritį, atsakingos valstybės narės ETIAS nacionalinis padalinys konsultuotųsi su Europolu. Tokiais atvejais tos valstybės narės ETIAS nacionalinis padalinys perduotų Europolui reikiamus prašymo rinkmenos duomenis ir atitiktį (-is), kurių reikėtų konsultacijoms, taip pat atitinkamą papildomą prašytojo pateiktą informaciją ar dokumentus. Europolas per 24 valandas pateiktų pagrįstą nuomonę. ETIAS nacionalinis padalinys įkels informaciją apie galutinį sprendimą į centrinę sistemą. Kai sistema informuos prašytoją apie sprendimą, jei tinkama, jam bus pranešama, kuri nacionalinė institucija buvo atsakinga už tvarkymą ir sprendimą dėl jo kelionės leidimo. ETIAS centrinė sistema, ETIAS centrinis padalinys ir nacionalinis padalinys išsaugos įrašus apie visas atliktas duomenų tvarkymo operacijas. Iš šių įrašų būtų matyti data ir laikas, taip pat duomenys, naudoti prašymo automatiniam tvarkymui, ir atitiktys, nustatytos vykdant patikras. Sprendimas dėl kelionės leidimo (teigiamas arba neigiamas) būtų pagrįstas ir paaiškintas. Sprendimą priėmęs subjektas sprendimą ir jo pagrindimą įrašo atskiroje ETIAS prašymo rinkmenoje. Visais atvejais ETIAS nacionalinis padalinys galutinį sprendimą priima per dvi savaites nuo prašymo gavimo centrinėje sistemoje. Atsakymas prašytojams Prašytojai gautų e. laišką su galiojančiu kelionės leidimu ir leidimo numeriu arba prašymo atmetimo pagrindimu. Kelionės leidimas galiotų 5 metus (arba iki paso galiojimo pabaigos datos). Jeigu atsisakoma išduoti kelionės leidimą, prašytojui pranešama, kuri nacionalinė institucija buvo atsakinga už tvarkymą ir sprendimą dėl jo kelionės leidimo, taip pat pateikiama informacija apie skundo pateikimo procedūrą. Oro vežėjų vykdomos patikros Prieš įlaipindami trečiųjų šalių piliečius, kuriems netaikomas vizos reikalavimas, vežėjai turi patikrinti, ar jie turi galiojantį ETIAS kelionės leidimą. Jie tai galėtų padaryti naudodamiesi internetine sąsaja ar kitomis mobiliosiomis technologijomis. Jei keliautojui, turinčiam galiojantį kelionės leidimą, vėliau būtų neleista atvykti, vežėjas liktų atsakingas už keliautojo grąžinimą į pradinę įlaipinimo vietą, bet jokia sankcija jam nebūtų skiriama. Jei keliautojui, neturinčiam galiojančio kelionės leidimo, būtų leista įsilaipinti ir vėliau būtų neleista atvykti, vežėjas liktų atsakingas ne tik už keliautojo grąžinimą į pradinę įlaipinimo vietą, bet jam taip pat būtų skiriama sankcija. Atvykimas į Šengeno erdvės sienos perėjimo punktą Keliautojui atvykus į sienos perėjimo punktą, sienos apsaugos pareigūnas, vykdydamas įprastą sienų kontrolės procesą, elektroniniu būdu nuskaitys kelionės dokumento duomenis. Šiuo veiksmu turėtų būti pateikta užklausa įvairiose duomenų bazėse, kaip numatyta Šengeno sienų kodekse, be kita ko, užklausą sistemoje ETIAS, kuri pateiks naujausią kelionės leidimo statusą. Pati ETIAS rinkmena sienos apsaugos pareigūnui sienų kontrolės reikmėms nebūtų prieinama. Jei galiojančio kelionės leidimo nėra, sienos apsaugos pareigūnas turėtų atsisakyti leisti atvykti į Šengeno erdvę ir atitinkamai užbaigti sienų kontrolės procesą. Keliautojas būtų įregistruotas AIS ir jam būtų neleista atvykti pagal AIS reglamentą. Jei yra galiojantis kelionės leidimas, pasienio kontrolės procesas būtų atliekamas pagal Šengeno sienų kodeksą. Atlikus šį procesą, keliautojui galėtų būti leista atvykti į Šengeno erdvę arba atsisakyta leisti atvykti pagal sąlygas, nustatytas Šengeno sienų kodekse.

Kelionės leidimų atšaukimas arba panaikinimas Suteiktas kelionės leidimas turi būti panaikintas arba atšauktas, kai tik paaiškėja, kad jo suteikimo metu nebuvo tenkinamos suteikimo sąlygos arba jos nebetenkinamos, visų pirma tais atvejais, kai yra rimtų priežasčių manyti, kad kelionės leidimas gautas nesąžiningai. Atšaukimo arba panaikinimo sprendimą iš esmės priims valstybės narės, turinčios įrodymų, kuriais grindžiamas atšaukimas ar panaikinimas, valdžios institucijos arba valstybės narės, į kurią, kaip nurodė prašytojas, vykstama pirmiausia, ETIAS nacionalinis padalinys. Visų pirma, kai sukuriamas naujas SIS perspėjimas dėl atsisakymo leisti atvykti, SIS apie tai informuoja ETIAS centrinę sistemą, kuri savo ruožtu patikrina, ar šis naujas perspėjimas atitinka galiojantį kelionės leidimą. Jei taip, perspėjimą sukūrusi valstybė narė bus nedelsiant informuojama ir turės imtis panaikinti kelionės leidimą. Europolo vaidmuo Dėl savo, kaip ES informacijos centro ir esminės saugumo bendradarbiavimo priemonės pagal griežtesnę reguliavimo sistemą, vaidmens Europolas padės didinti papildomą naudą, kurią ETIAS teiks ES vidaus saugumui. Duomenys, kuriuos pateiks ETIAS leidimo prašytojai, bus kryžmiškai patikrinami, lyginant juos su Europolo turimais duomenimis, susijusiais su asmenimis, kurie yra įtariami įvykdę ar dalyvavę vykdant nusikalstamą veiką arba yra nuteisti už tokią veiką arba dėl kurių yra faktinių prielaidų arba pagrįstų priežasčių manyti, kad jie tokią nusikalstamą veiką vykdys. Europolas turi unikalią galimybę apjungti informaciją, kurios neturi atskiros valstybės narės arba kurios nėra kitose duomenų bazėse. Todėl Europolas, dalyvaudamas ETIAS patikros taryboje, prisidės prie ETIAS patikros taisyklių nustatymo. Jis taip pat valdys ETIAS stebėjimo sąrašą tarp Europolo duomenų. Be to, ETIAS nacionaliniai padaliniai gali konsultuotis su Europolu imdamiesi tolesnių veiksmų dėl atitikties, nustatytos ETIAS automatinio tvarkymo metu, į Europolo kompetencijos sritį patenkančiais atvejais. Tai leis ETIAS nacionaliniams padaliniams, vertinant ETIAS prašymą, pateiktą asmens, galinčio kelti grėsmę saugumui, naudotis svarbia informacija, kurią gali turėti Europolas. Galiausiai Europolas gali prašyti prieigos prie duomenų, saugomų ETIAS centrinėje sistemoje, konkrečiu atveju, kai Europolas remia valstybių narių veiksmus, kuriais siekiama užtikrinti į Europolo kompetencijos sritį patenkančių teroristinių arba kitų sunkių nusikaltimų prevenciją, atskleidimą ar tyrimą. ETIAS techninė infrastruktūra ETIAS suteiktų techninę infrastruktūrą: –prašytojams – kad jie galėtų įvesti duomenis, kurių reikia kiekvienam kelionės leidimo prašymui pateikti internetu, taip pat atitinkamas gaires, jei kiltų abejonių; –ETIAS centrinei sistemai – kelionės leidimo prašymui ir informacijai, surinktai prašymo tvarkymo reikmėms, sukurti, atnaujinti ir ištrinti, kol bus priimtas sprendimas išduoti leidimą arba atsisakyti jį išduoti; –ETIAS centrinei sistemai – prašytojo asmens duomenims tvarkyti, užklausoms konkrečiose duomenų bazėse vykdyti ir informacijai apie prašytoją iš jų gauti prašymo vertinimo reikmėms; –sienos apsaugos pareigūnams – kad jie turėtų prieigą prie prašytojo kelionės leidimo statuso bet kuriame Šengeno sienos perėjimo punkte, nuskaitę duomenis kelionės dokumento mašininio nuskaitymo zonoje arba prašymo numerį; –vežėjams – kad jie turėtų prieigą prie kelionės leidimo statuso, naudodami vien duomenis kelionės dokumento mašininio nuskaitymo zonoje arba prašymo numerį; –ETIAS centrinio padalinio ir ETIAS nacionalinių padalinių darbuotojams – kad jie galėtų valdyti prašymų tvarkymo procesą, be kita ko, keistis informacija su kitų valstybių narių kompetentingomis institucijomis ir teikti pranešimus prašytojams; –ETIAS centriniam padaliniui ir darbuotojams bei kompetentingoms institucijoms ETIAS nacionaliniuose padaliniuose – kad jie galėtų rengti statistiką, naudodami anoniminius duomenis, kurie nesuteiktų galimybės nustatyti asmenų tapatybės susiaurinant statistinius duomenis iki labai mažos grupės. ETIAS techninė infrastruktūra turi laiku reaguoti į sienų kontrolės operacijas ir teikti atsakymus vežėjams visą parą septynias dienas per savaitę (jos prieinamumas turėtų būti 99,9 proc.). ETIAS informacinė sistema taip pat turi užtikrinti aukščiausio saugumo priemones, kad būtų apsaugota nuo įsibrovimo, prieigos ir duomenų atskleidimo leidimo neturintiems asmenims, duomenų iškraipymo ir vientisumo pažeidimo. Užtikrinti, kad būtų laikomasi šio reikalavimo, bus siekiama priimant saugumo planą, kaip įgyvendinimo priemonę. Duomenų saugojimo laikotarpis Paprastai ETIAS prašymo duomenys būtų saugomi 5 metus nuo paskutinio kelionės leidimo panaudojimo arba nuo paskutinio sprendimo atsisakyti išduoti, atšaukti arba panaikinti kelionės leidimą. Šis saugojimo laikotarpis yra toks pats, kaip ir AIS įrašo, atitinkančio remiantis ETIAS kelionės leidimu suteiktą leidimą atvykti, saugojimo laikotarpis. Šis saugojimo laikotarpių suderinimas padeda užtikrinti, kad tiek atvykimo įrašas, tiek susijęs kelionės leidimas saugomi tiek pat laiko ir yra papildomas ETIAS ir AIS sąveikos elementas. Duomenų saugojimo laikotarpius suderinti būtina, kad kompetentingos institucijos galėtų atlikti būtiną rizikos analizę, reikalaujamą pagal Šengeno sienų kodeksą ir ETIAS. Šis saugojimo laikotarpis padės užtikrinti, kad būtų rečiau teikiami pakartotiniai prašymai, ir bus naudingas visiems keliautojams. Po šio laikotarpio ETIAS prašymo rinkmena būtų automatiškai visiškai ištrinama. Sąveika ir dalijimasis ištekliais su AIS

Į siūlomą reglamentą įtrauktas bendras principas, kad ETIAS grindžiama informacinių sistemų, kuriose bus vykdomos užklausos (AIS, SIS, VIS, Europolo duomenys, EURODAC ir ECRIS), tarpusavio sąveika ir pakartotiniu šioms informacinėms sistemoms, visų pirma AIS, sukurtų komponentų naudojimu. Toks metodas taip pat padeda sutaupyti nemažai ETIAS kūrimo ir eksploatavimo sąnaudų. ETIAS ir AIS turėtų bendrą trečiųjų šalių piliečių asmens duomenų saugyklą; papildomi ETIAS prašymo duomenys (pvz. informacija apie gyvenamąją vietą, atsakymai į tikslinius klausimus, IP adresas) ir AIS atvykimo ir išvykimo įrašai būtų saugomi atskirai, tačiau būtų susieti su šia viena bendra identifikavimo rinkmena. Šis metodas visiškai atitinka sąveikos strategiją, pasiūlytą 2016 m. balandžio 6 d. komunikate „Patikimesnės ir pažangesnės sienų ir saugumo informacinės sistemos“, pagal jį būtų nustatytos visos reikiamos duomenų apsaugos priemonės. Šiais AIS komponentais dalijamasi arba jie naudojami pakartotinai: –platusis tinklas (įgyvendinamas kaip virtualusis tinklas ir šiuo metu vadinamas „Testa-ng“, susiejantis valstybių narių nacionalinius domenus su centriniu domenu) turi pakankamai pajėgumų perduoti ETIAS pranešimus tarp nacionalinių infrastruktūros sistemų ir centrinės sistemos; –vienoda nacionalinė sąsaja – „eu-LISA“ sukurta ir įdiegta bendra sistema, kurios tikslas yra užtikrinti nacionalinių sienų kontrolės infrastruktūros sistemų ir centrinės sistemos ryšių paslaugas, – taip pat bus naudojama ETIAS pranešimams tvarkyti; –techninėms priemonėms, suteikiančioms galimybę vežėjams teikti užklausas dėl į Šengeno erdvę keliaujančių trečiųjų šalių piliečių, kuriems netaikomas vizos reikalavimas, ETIAS statuso, bus naudojama ta pati paslauga, kaip ir AIS; –techninėms priemonėms, suteikiančioms galimybę prašytojams teikti užklausas sistemoje ETIAS (įgyvendinamoms kaip interneto sąsaja arba mobilioji platforma) taip pat bus naudojama infrastruktūra, sukurta sistemoje AIS, suteikianti galimybę keliautojams sužinoti, kiek dar galioja leidimas būti. Kūrimo etapo ir veikimo etapo sąnaudos Sistemos ETIAS kūrimo sąnaudos yra apie 212,1 mln. EUR, o vidutinės metinės veiklos sąnaudos – 85 mln. EUR. ETIAS būtų finansiškai savarankiška, nes metinės veiklos sąnaudos būtų dengiamos iš mokesčių gaunamomis pajamomis. Pasiūlymo srityje galiojančios nuostatos 2016 m. kovo 9 d. Europos Parlamento ir Tarybos reglamentas (ES) 2016/399 dėl taisyklių, reglamentuojančių asmenų judėjimą per sienas, Sąjungos kodekso (Šengeno sienų kodeksas). Europos Parlamento ir Tarybos reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas). Europos Parlamento ir Tarybos reglamentas (EB) Nr. 810/2009, nustatantis Bendrijos vizų kodeksą (Vizų kodeksas). 2006 m. gruodžio 20 d. Europos Parlamento ir Tarybos reglamentas (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo. Pasiūlymas dėl Europos Parlamento ir Tarybos reglamento, kuriuo sukuriama atvykimo ir išvykimo sistema (AIS), kurioje registruojami trečiųjų šalių piliečių, kertančių Europos Sąjungos valstybių narių išorės sienas, atvykimo ir išvykimo bei atsisakymo leisti jiems atvykti duomenys, nustatomos prieigos prie AIS teisėsaugos tikslais sąlygos ir iš dalies keičiamas Reglamentas (EB) Nr. 767/2008 ir Reglamentas (ES) Nr. 1077/2011, COM(2016) 194 final. 2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl Eurodac sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su Eurodac sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra. Pasiūlymas dėl Europos Parlamento ir Tarybos direktyvos, kuria dėl keitimosi informacija apie trečiųjų šalių piliečius ir Europos nuosprendžių registrų informacinės sistemos (ECRIS) iš dalies keičiamas Tarybos pamatinis sprendimas 2009/315/TVR ir pakeičiamas Tarybos sprendimas 2009/316/TVR. Europos Parlamento ir Tarybos reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra. 2016 m. rugsėjo 14 d. Europos Parlamento ir Tarybos reglamentas (ES) 2016/1624 dėl Europos sienų ir pakrančių apsaugos pajėgų, kuriuo iš dalies keičiamas Europos Parlamento ir Tarybos reglamentas (ES) 2016/399 ir panaikinami Europos Parlamento ir Tarybos reglamentas (EB) Nr. 863/2007, Tarybos reglamentas (EB) Nr. 2007/2004 ir Tarybos sprendimas 2005/267/EB. 2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB.

2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR. 2.KONSULTACIJOS SU SUINTERESUOTOSIOMIS ŠALIMIS IR POVEIKIO VERTINIMAS Konsultacijos su suinteresuotosiomis šalimis Pasiūlymas dėl ETIAS parengtas remiantis galimybių studija. Atlikdama ją Komisija surinko valstybių narių sienų kontrolės ir saugumo ekspertų nuomonių. Be to, pagrindiniai pasiūlymo dėl ETIAS elementai aptarti atsižvelgiant į 2016 m. balandžio 6 d. Komunikatą dėl patikimesnių ir pažangesnių sienų sukurtoje Aukšto lygio ekspertų grupėje sąveikumo klausimais. Taip pat konsultuotasi su oro, jūrų ir geležinkelių vežėjų bei ES valstybių narių, turinčių išorės sausumos sienas, atstovais. Atliekant galimybių studiją, taip pat konsultuotasi su Pagrindinių teisių agentūra. Poveikio vertinimas Teisėkūros pasiūlymas dėl ETIAS grindžiamas 2016 m. birželio – spalio mėn. atliktos galimybių studijos rezultatais. 3.TEISINIAI PASIŪLYMO ASPEKTAI Siūlomų veiksmų santrauka Pasiūlyme dėl teisėkūros procedūra priimamo akto apibūdinti ETIAS tikslai, funkcijos ir atsakomybės sritys. Pasiūlymu Europos sienų ir pakrančių apsaugos pajėgos įgaliojamos užtikrinti ETIAS centrinio padalinio kūrimą ir valdymą. Be to, Europos didelės apimties IT sistemų laisvės, saugumo ir teisingumo erdvėje operacijų valdymo agentūrai („eu-LISA“) suteikti įgaliojimai plėtoti ir užtikrinti sistemos techninį operacijų valdymą. Europolui taip pat suteikiamas svarbus vaidmuo, susijęs su ETIAS saugumo tikslų įgyvendinimu. Todėl į šį pasiūlymą įtraukti atitinkami Reglamento (ES) Nr. 2016/399, Reglamento (ES) Nr. 2016/1624, Reglamento (ES) Nr. 1077/2011 ir Reglamento (ES) Nr. 2016/794 pakeitimai. Atitinkami reglamentų, susijusių su ES sistemomis, kuriose ETIAS vykdys užklausas, pakeitimai bus atskirų Komisijos pasiūlymų objektas. Šiame pasiūlyme dėl teisėkūros procedūra priimamo akto nustatomi ETIAS elementai. Dėl techninių ir eksploatavimo aspektų bus susitarta vėlesniame etape, atsižvelgiant į įgyvendinimo sprendimus, kuriais Komisija priims papildomas priemones ir taisykles, susijusias su: –sąveikos užtikrinimu ir aukšto lygmens projektavimu; –svetainės specifikacijomis ir sąlygomis; –duomenų įvedimu; –konkrečių duomenų kategorijų apibrėžimu; –prieiga prie duomenų; –informacinių sistemų, kuriose darytinos užklausos, nustatymu; –patikros taisyklių apibrėžimu; –duomenų keitimu, trynimu ir paankstintu trynimu;

–įrašų laikymu ir prieiga prie jų; –veiksmingumo reikalavimais, įskaitant techninės įrangos būtiniausias specifikacijas. Teisinis pagrindas Pasiūlyme nurodyta, kad teisinis šio reglamento pagrindas – Sutarties dėl Europos Sąjungos veikimo 77 straipsnio 2 dalies b ir d punktai. 77 straipsnio 2 dalies b ir d punktai yra tinkamas teisinis pagrindas, pagal kurį nustatomos valstybių narių išorės sienų kirtimo priemonės, kuriami standartai bei procedūros, kurių turi laikytis valstybės narės prie tokių sienų tikrindamos asmenis, ir nustatomos laipsniško integruotos išorės sienų valdymo sistemos sukūrimo priemonės. Be to, pasiūlymo teisinis pagrindas yra 87 straipsnio 2 dalies a punktas, pagal kurį suteikiama prieiga teisėsaugos tikslais laikantis griežtų sąlygų. Pagal šį papildomą teisinį pagrindą dėl prieigos teisėsaugos tikslais taikytina tokia pati įprasta teisėkūros procedūra, kokia nustatyta pagal 77 straipsnio 2 dalies b ir d punktus. Be to, pasiūlymas grindžiamas 88 straipsnio 2 dalies a punktu, kiek juo iš dalies keičiamas Europolo uždavinių sąrašas. Subsidiarumo principas Siūloma iniciatyva patenka į SESV 77 straipsnio 2 dalies b punkto taikymo sritį, kurioje Sąjunga turi kompetenciją patvirtinti priemones, susijusias su asmenų patikrinimu ir veiksmingu valstybių narių išorės sienų kirtimo stebėjimu. Pagal šiuo metu galiojančią ES sistemą, susijusią su valstybių narių išorės sienų kirtimu, nėra galimybės automatiškai, koordinuotai ir vienodai iš anksto tikrinti trečiųjų šalių piliečių, kuriems netaikomas vizos reikalavimas. Todėl valstybės narės negali suderintai ir koordinuotai taikyti bendrų Šengeno taisyklių. Egzistuoja aiški tarpvalstybinė problema, nes trečiųjų šalių piliečiai, kuriems netaikomas vizos reikalavimas, gali laisvai rinktis, į kurį punktą Šengeno erdvėje vyks pirmiausia, kad išvengtų tam tikrų kontrolės priemonių tam tikruose sienos perėjimo punktuose. Siekiant padidinti asmenų patikrų, susijusių su saugumo ir migracijos rizika, efektyvumą ir bendrą ES išorės sienų valdymo kokybę, kaip ir prašymą išduoti vizą pateikiančių asmenų atveju, turėtų būti prieinama informacija apie trečiųjų šalių piliečius, kuriems netaikomas vizos reikalavimas. Šių tikslų valstybės narės negali deramai pasiekti ir jų geriau siekti Sąjungos lygmeniu. Proporcingumo principas Europos Sąjungos sutarties 5 straipsnyje nustatyta, kad Sąjunga nesiima jokių veiksmų, kurie nėra būtini siekiant Sutartyje nustatytų tikslų. Siūloma iniciatyva toliau plėtojamas Šengeno acquis, siekiant užtikrinti, kad visose valstybėse narėse, kurios panaikino vidaus sienų kontrolę, bendros taisyklės prie išorės sienų būtų taikomos vienodai. Ja sukuriama priemonė, kuria Europos Sąjungai suteikiamos galimybės užtikrinti, kad visos valstybės narės trečiųjų šalių piliečių, kuriems netaikomas vizos reikalavimas, keliamos neteisėtos migracijos, saugumo rizikos ir rizikos visuomenės sveikatai vertinimo taisykles taikytų nuosekliai, kaip ir trečiųjų šalių piliečių, kuriems taikomas vizos reikalavimas, atveju. Pagal iniciatyvą taip pat numatyta, kad teisėsaugos institucijos galės susipažinti su ETIAS centrinėje sistemoje saugomais duomenimis, kai tai būtina konkrečiu atveju teroristinių arba kitų sunkių nusikaltimų prevencijos, atskleidimo ar tyrimo tikslais. Tokiu atveju, jei prieš tai atlikus paieškas nacionalinėse ir Europolo duomenų bazėse reikiamos informacijos negaunama, ETIAS nacionalinėms teisėsaugos institucijoms ir Europolui suteikia galimybę laiku, tiksliai, saugiai ir ekonomiškai efektyviai tirti trečiųjų šalių piliečius, kuriems netaikomas vizos reikalavimas ir kurie yra įtariami terorizmu arba sunkiu nusikaltimu (arba tapo terorizmo ar sunkaus nusikaltimo aukomis). Ji leidžia kompetentingoms institucijoms susipažinti su trečiųjų šalių piliečių, kuriems netaikomas vizos reikalavimas ir kurie yra įtariami tokiais sunkiais nusikaltimais (arba tapo tokių sunkių nusikaltimų aukomis), ETIAS prašymo rinkmena. Į pasiūlymą įtrauktos visos reikiamos duomenų apsaugos priemonės ir jis yra proporcingas, kiek tai susiję su teise į asmens duomenų apsaugą. Pasiūlymu laikomasi duomenų kiekio mažinimo principo, į jį įtraukta griežtų nuostatų dėl duomenų saugumo ir pagal jį nereikalaujama duomenų tvarkyti ilgiau nei būtina, kad sistema galėtų veikti ir siekti savo tikslų. Bus nustatytos ir visapusiškai įgyvendinamos visos apsaugos priemonės ir mechanizmai, kurių reikia siekiant efektyviai apsaugoti pagrindines trečiųjų šalių piliečių teises (žr. skirsnį dėl pagrindinių teisių). Tam, kad sistema veiktų, ES lygmeniu nereikės nustatyti jokių papildomų procedūrų ar imtis derinimo veiksmų, todėl numatyta priemonė yra proporcinga, nes ja neviršijama to, kas būtina, norint ES lygmens veiksmais pasiekti nustatytus tikslus. Pasirinkta priemonė Siūloma priemonė – reglamentas. Kitos priemonės būtų netinkamos dėl toliau nurodytos priežasties (-ių). Pagal šį pasiūlymą bus sukurta centralizuota sistema, kuria naudodamosi valstybės narės bendradarbiaus tarpusavyje Šengeno išorės sienų valdymo srityje. Tokiam bendradarbiavimui reikia bendros architektūros ir bendrų veiklos taisyklių. Pasiūlyme bus nustatytos trečiųjų šalių piliečių, kuriems netaikomas vizos reikalavimas, neteisėtos migracijos, saugumo rizikos ir rizikos visuomenes sveikatai vertinimo patikrų prieš jiems atvykstant prie išorės sienų, taip pat prieigos prie sistemos teisėsaugos tikslais, taisyklės, kurios bus vienodos visose valstybėse narėse. Be to, centrinę sistemą valdys Europos sienų ir pakrančių apsaugos pajėgos. Todėl tik reglamentas padėtų pasiekti šiuos tikslus ir turėtų būti pasirinktas kaip teisinė priemonė.

Pagrindinės teisės Siūlomas reglamentas daro poveikį pagrindinėms teisėms, visų pirma teisei į orumą (ES pagrindinių teisių chartijos (toliau – Chartija) 1 straipsnis), teisei į laisvę ir saugumą (Chartijos 6 straipsnis), teisei į privatų ir šeimos gyvenimą (Chartijos 7 straipsnis), asmens duomenų apsaugai (Chartijos 8 straipsnis), teisei į prieglobstį (Chartijos 18 straipsnis), apsaugai perkėlimo, išsiuntimo ar išdavimo atveju (Chartijos 19 straipsnis), teisei į nediskriminavimą (Chartijos 21 straipsnis), vaiko teisėms (Chartijos 24 straipsnis) ir teisei į veiksmingą teisinę gynybą (Chartijos 47 straipsnis). ETIAS įgyvendinimas padės tenkinti teisėtą visuomenės interesą užtikrinti aukšto lygio saugumą. Geresnis ir tikslesnis Šengeno erdvės išorės sienas kertančių trečiųjų šalių piliečių, kuriems netaikomas vizos reikalavimas, keliamos saugumo rizikos nustatymas padeda atskleisti prekybą žmonėmis (visų pirma nepilnamečiais) ir tarpvalstybinį nusikalstamumą, o tai apskritai sudaro palankesnes sąlygas nustatyti asmenis, kurių buvimas Šengeno erdvėje keltų saugumo riziką. Taigi ETIAS padeda gerinti Šengeno erdvėje esančių piliečių saugumą ir didinti ES vidaus saugumą. ETIAS visiems trečiųjų šalių piliečių, kuriems netaikomas vizos reikalavimas, užtikrina nediskriminacinę galimybę teikti prašymą, taip pat užtikrinama, kad priimami sprendimai jokiomis aplinkybėmis nebūtų grindžiami asmens rase ar etnine kilme, politinėmis pažiūromis, religija ar filosofiniais įsitikinimais, lytiniu gyvenimu ar seksualine orientacija. ETIAS suteikia garantijas, kad prašymą pateikęs asmuo bus tinkamai informuojamas, taip pat užtikrina veiksmingą teisinę gynybą. Kalbant apie teisę į asmens duomenų apsaugą, pasiūlyme nustatytos visos tinkamos apsaugos priemonės, susijusios su asmens duomenimis, visų pirma su prieiga prie jų, kuri turėtų būti griežtai ribojama atsižvelgiant tik į šiame reglamente nustatytus tikslus. Pasiūlyme taip pat numatyta asmenų teisė į žalos atlyginimą, visų pirma, kiek tai susiję su teise į teisių gynimą ir teise, kad nepriklausomos valdžios institucijos užtikrintų duomenų tvarkymo operacijų priežiūrą. Pirmiau minėtas duomenų saugojimo laikotarpio ribojimas taip pat padeda užtikrinti asmens duomenų apsaugą, kaip vieną pagrindinių teisių. Pasiūlyme nustatyta nacionalinių teisėsaugos institucijų ir Europolo galimybė susipažinti su ETIAS centrinės sistemos duomenimis teroristinių arba kitų sunkių nusikaltimų prevencijos, atskleidimo ar tyrimo tikslais. Kaip nustatyta Chartijos 52 straipsnio 1 dalyje, bet koks teisės į asmens duomenų apsaugą apribojimas turi būti proporcingas siekiamam tikslui ir neviršyti to, kas yra būtina šiam tikslui pasiekti. Europos žmogaus teisių konvencijos 8 straipsnio 2 dalyje taip pat pripažįstama, kad valdžios institucija asmens teisę į privatumą gali pagrįstai riboti, kai tai būtina atsižvelgiant į nacionalinio saugumo interesą, viešąją tvarką ar nusikaltimų prevenciją; ši nuostata įtvirtinta ir dabartiniame pasiūlyme. Teisingumo Teismas taip pat pripažino, kad kova su terorizmu ir sunkiu nusikalstamumu, visų pirma kova su organizuotu nusikalstamumu ir terorizmu, iš tikrųjų yra gyvybiškai svarbi siekiant užtikrinti visuomenės saugumą, o tokios kovos efektyvumas iš esmės gali priklausyti nuo šiuolaikinių informacinių technologijų ir tyrimo būdų naudojimo, todėl šiais konkrečiais tikslais suteikiama prieiga prie asmens duomenų galėtų būti pateisinama, jeigu laikoma, kad ji būtina. Todėl pasiūlymas visiškai atitinka Europos Sąjungos pagrindinių teisių chartiją, kiek tai susiję su teise į asmens duomenų apsaugą, ir dera su SESV 16 straipsniu, kuriame garantuojama kiekvieno asmens teisė į jo asmens duomenų apsaugą. Pagal pasiūlymą numatyta prieiga prie ETIAS suteikiama teroristinių arba kitų sunkių nusikaltimų prevencijos, atskleidimo ar tyrimo tikslais, siekiant susipažinti su trečiųjų šalių piliečių, kuriems netaikomas vizos reikalavimas, duomenimis, pateiktais teikiant prašymą dėl kelionės leidimo. VIS pateikiami panašūs duomenys apie vizų turėtojus ir prašymą išduoti vizą pateikusius asmenis, tačiau tokie piliečių, kuriems vizos reikalavimas netaikomas, duomenys nėra prieinami jokioje kitoje ES duomenų bazėje. Globalėjant ekonomikai, globalėja ir nusikalstamumas. Tarptautinės nusikalstamos organizacijos plėtoja veiklą tarpvalstybiniu mastu. Užsiimant tokia nusikalstama veika kaip prekyba žmonėmis, neteisėtas žmonių gabenimas arba neteisėtų prekių kontrabanda sieną reikia kirsti daug kartų. Informacija, saugoma VIS, yra svarbus šaltinis atliekant baudžiamuosius tyrimus dėl trečiųjų šalių piliečių, dalyvaujančių nusikalstamoje veikoje: VIS vis dažniau naudojamasi teisėsaugos tikslais, ši sistema efektyvi ir naudinga. Tačiau tokia informacija apie trečiųjų šalių piliečius, kuriems netaikomas vizos reikalavimas, neprieinama. Taigi numatyta galimybė susipažinti su ETIAS centrinėje sistemoje saugomais duomenimis teroristinių arba kitų sunkių nusikaltimų prevencijos, atskleidimo ar tyrimo tikslais padeda gauti trūkstamos informacijos apie trečiųjų šalių piliečius, kuriems netaikomas vizos reikalavimas, ir suteikia galimybę prireikus susieti ją su informacija, saugoma ETIAS prašymo rinkmenoje. Be to, kadangi kelionės leidimas paprastai galios penkerius metus, valstybių narių teisėsaugos institucijoms ir Europolui gali prireikti susipažinti su ETIAS centrinėje sistemoje saugomais duomenimis, gavus informacijos, susijusios su asmeniu ar teroristiniu nusikaltimu ar kitu sunkiu nusikaltimu, po to, kai asmeniui suteiktas kelionės leidimas. Galimybe susipažinti su ETIAS centrinės sistemos duomenimis teroristinių arba kitų sunkių nusikaltimų prevencijos, atskleidimo ar tyrimo tikslais ribojama teisė į asmens duomenų apsaugą. Pasiūlyme nustatyta efektyvių apsaugos priemonių, padedančių sušvelninti šį apribojimą: –aiškiai apibrėžta kompetentingoms institucijoms suteiktos diskrecijos apimtis ir jos įgyvendinimo būdai. Galimybė susipažinti su ETIAS centrinėje sistemoje saugomais duomenimis teisėsaugos tikslais gali būti suteikiama tik teroristinių arba kitų sunkių nusikaltimų prevencijos, atskleidimo ar tyrimo tikslais, kaip apibrėžta Tarybos pamatiniame sprendime 2002/475/TVR dėl kovos su terorizmu ir Tarybos pagrindų sprendime 2002/584/TVR dėl Europos arešto orderio, ir tik jeigu to reikia konkrečiu atveju. Tai reiškia, kad prieiga prie ETIAS dėl nusikaltimų, kurie nėra sunkūs, taip pat sistemingas ar masinis duomenų lyginimas neleidžiami. –Motyvuotas prašymų suteikti prieigą teisėsaugos tikslais pagrindimas. Paskirtosios teisėsaugos institucijos ir Europolas gali prašyti leisti susipažinti su ETIAS centrinėje sistemoje saugomais duomenimis, jeigu yra pagrįstų priežasčių manyti, kad tokia prieiga iš esmės padės užtikrinti konkretaus nusikaltimo prevenciją, atskleidimą ar tyrimą. –Nepriklausomas patikrinimas prieš susipažįstant su duomenimis. Gavus prašymus leisti susipažinti su ETIAS centrinėje sistemoje saugomais duomenimis konkrečiu atveju teroristinių arba kitų sunkių nusikaltimų prevencijos, atskleidimo ar tyrimo tikslais, atliekamas nepriklausomas patikrinimas, siekiant nustatyti, ar tenkinamos griežtos prašymų leisti susipažinti su ETIAS centrinėje sistemoje saugomais duomenimis teisėsaugos tikslais sąlygos. Tokį nepriklausomą patikrinimą iš anksto vykdo teismas arba institucija, garantuojantys nepriklausomumą ir nešališkumą; turi nebūti daroma jokios tiesioginės ar netiesioginės išorinės įtakos. –Duomenų kiekio mažinimas, kad būtų tvarkomas tik toks duomenų kiekis, kuris būtinas atsižvelgiant į tvarkymo tikslus. Teroristinių arba kitų sunkių nusikaltimų prevencijos, atskleidimo ar tyrimo tikslais bus prieinami ne visi duomenys, saugomi ETIAS prašymo rinkmenoje. Kai kurie duomenų elementai bus visiškai neprieinami, atsižvelgiant į jų ribotą svarbą vykdant baudžiamosios veikos tyrimus (pvz., informacija apie asmens išsilavinimą arba apie tai, ar jis gali kelti riziką visuomenės sveikatai). Kiti duomenų elementai bus prieinami tik jei būtinybė susipažinti su tokiais konkrečiais duomenų elementais bus aiškiai pagrįsta motyvuotame prašyme leisti susipažinti su duomenimis teisėsaugos tikslais ir patvirtinta atlikus nepriklausomą patikrinimą (pvz., duomenys apie dabartinę profesinę veiklą). –Susipažinimas su ETIAS centrinėje duomenų bazėje saugomais duomenimis kaip kraštutinė priemonė. Nacionalinės teisėsaugos institucijos ir Europolas gali prašyti leisti susipažinti su ETIAS centrinėje duomenų bazėje saugomais duomenimis tik jeigu per ankstesnes paieškas visose atitinkamose valstybės narės nacionalinėse duomenų bazėse ir Europolo duomenų bazėse negauta prašomos informacijos. 4.POVEIKIS BIUDŽETUI Vadovaujantis galimybių studija, dabartinis pasiūlymas yra pagrįstas tinkamiausia galimybe, pagal kurią turi būti kuriama sistema ETIAS, o jai sukurti reikalinga suma yra 212,1 mln. EUR, atsižvelgiant ir į tai, kad prieiga prie šios sistemos bus suteikiama teisėsaugos tikslais. Ši finansinė parama bus skirta ne tik esminiams viso DFP laikotarpio komponentams finansuoti (ES lygmeniu pagal netiesioginio valdymo principą kūrimo ir veikimo išlaidoms padengti skirta 113,4 mln. EUR), bet ir dabartinės valstybių narių nacionalinių sienų infrastruktūros sistemų ir ETIAS integracijai naudojant vienodą nacionalinę sąsają užtikrinti (92,3 mln. EUR pagal pasidalijamojo valdymo principą). Finansinė parama nacionalinio lygmens integracijos išlaidoms padės užtikrinti, kad dėl sudėtingų ekonominių aplinkybių nacionaliniu lygmeniu nekiltų pavojus projektams arba nebūtų vėluojama juos įgyvendinti. Kūrimo etapu (2018–2020 m.) Komisija iš viso išleis 4,2 mln. EUR (pagal pasidalijamojo valdymo principą), kurie bus skirti išlaidoms, susijusioms su operacijų vykdymu valstybėse narėse, padengti. Nuo 2020 m., kai pradės veikti nauja sistema, tolesnės valstybių narių patiriamos veiklos išlaidos galėtų būti remiamos pagal valstybių narių nacionalines Vidaus saugumo fondo (VSF) programas (pasidalijamasis valdymas). Tačiau sistema pradės veikti pasibaigus dabartinei daugiametei finansinei programai, taigi išlaidų finansavimas turėtų būti svarstomas per diskusijas dėl kitos daugiametės finansinės programos. Tiek „eu-LISA“, tiek Europos sienų ir pakrančių apsaugos pajėgoms reikės papildomų žmogiškųjų ir finansinių išteklių, kad jie galėtų vykdyti savo naujus uždavinius pagal ETIAS reglamentą. „eu-LISA“ kūrimo etapas prasidės 2018 m., o Europos sienų ir pakrančių apsaugos pajėgos turės būti pasirengusios valdyti veikimo etapą ir tam reikės palaipsniui skirti išteklių nuo 2020 m. antrosios pusės. Kaip nurodyta 1 skirsnyje, nuo 2020 m. ETIAS sistema gaus pajamų iš mokesčių, o tai, atsižvelgiant į jos specifinį pobūdį, siūloma laikyti išorės asignuotosiomis įplaukomis. Remiantis dabartiniais prašymų skaičiaus įverčiais, iš mokesčių gaunamos pajamos būtų didesnės, nei reikia tiesioginėms ETIAS kūrimo ir veikimo sąnaudoms padengti. Tai leis dengti susijusias išlaidas pažangaus sienų valdymo srityje.

5.PAPILDOMA INFORMACIJA Dalyvavimas Šis pasiūlymas grindžiamas Šengeno acquis, nes jis susijęs su išorės sienų kirtimu. Todėl reikia atsižvelgti į tokias su įvairiais protokolais ir susitarimais, sudarytais su asocijuotosiomis šalimis, susijusias pasekmes. Danija. Pagal prie Europos Sąjungos sutarties (ES sutartis) ir Sutarties dėl Europos Sąjungos veikimo (SESV) pridėto Protokolo (Nr. 22) dėl Danijos pozicijos 1 ir 2 straipsnius Danija nedalyvauja Tarybai priimant priemones pagal SESV trečiosios dalies V antraštinę dalį. Kadangi šis reglamentas grindžiamas Šengeno acquis, remdamasi to protokolo 4 straipsniu, per šešis mėnesius po to, kai Taryba nusprendžia dėl šio reglamento, Danija turi nuspręsti, ar jį įtrauks į savo nacionalinę teisę. Jungtinė Karalystė ir Airija. Pagal Protokolo dėl Šengeno acquis integravimo į Europos Sąjungos sistemą 4 ir 5 straipsnius, 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo ir 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas, Jungtinė Karalystė ir Airija nedalyvauja įgyvendinant Reglamentą (ES) 2016/399 (Šengeno sienų kodeksas) ar visas kitas teisines priemones, kurios bendrai vadinamos Šengeno acquis, t. y. priemonės, kuriomis organizuojamas ir remiamas vidaus sienų kontrolės panaikinimas, ir gretutinės priemonės, susijusios su išorės sienų kontrole. Šiuo reglamentu plėtojamas šis acquis, todėl Jungtinė Karalystė ir Airija nedalyvauja priimant šį reglamentą ir jis nėra joms privalomas ar taikomas. Remiantis Teisingumo Teismo sprendimu byloje Jungtinė Karalystė prieš Tarybą (C-482/08, EU:C:2010:631), aplinkybė, kad šio reglamento teisinį pagrindą sudaro 87 straipsnio 2 dalies a punktas ir 88 straipsnio 2 dalies a punktas, taip pat SESV 77 straipsnio 2 dalies b ir d punktai, nedaro poveikio minėtai išvadai, nes prieiga teisėsaugos tikslais, palyginti su ETIAS sukūrimu, yra papildomo pobūdžio. Islandija ir Norvegija. Taikomos Tarybos, Islandijos Respublikos ir Norvegijos Karalystės sudarytame asociacijos susitarime dėl pastarųjų asociacijos įgyvendinant, taikant ir plėtojant Šengeno acquis nustatytos procedūros, kadangi, kaip nurodyta minėto Susitarimo A priede, šis pasiūlymas pateikiamas Šengeno acquis pagrindu. Šveicarija. Šiuo reglamentu plėtojamos Šengeno acquis nuostatos, kaip nustatyta Europos Sąjungos, Europos bendrijos ir Šveicarijos Konfederacijos susitarime dėl Šveicarijos Konfederacijos asociacijos įgyvendinant, taikant ir plėtojant Šengeno acquis. Lichtenšteinas. Šiuo reglamentu plėtojamos Šengeno acquis nuostatos, kaip nustatyta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės pasirašytame protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis. Kroatija, Kipras, Bulgarija ir Rumunija. Šis reglamentas, kuriuo sukuriama ETIAS, grindžiamas atvykimo sąlygomis, apibūdintomis Reglamento (ES) Nr. 2016/399 6 straipsnyje. Stojančiosios valstybės narės šią nuostatą turi taikyti nuo įstojimo į Europos Sąjungą dienos.



2016/0357 (COD) Pasiūlymas EUROPOS PARLAMENTO IR TARYBOS REGLAMENTAS kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 515/2014, (ES) 2016/399, (ES) 2016/794 ir (ES) 2016/1624 EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus, 87 straipsnio 2 dalies a punktą ir 88 straipsnio 2 dalies a punktą, atsižvelgdami į Europos Komisijos pasiūlymą,

teisėkūros procedūra priimamo akto projektą perdavus nacionaliniams parlamentams, pasikonsultavę su Europos duomenų apsaugos priežiūros pareigūnu, atsižvelgdami į Europos ekonomikos ir socialinių reikalų komiteto nuomonę, atsižvelgdami į Regionų komiteto nuomonę, laikydamiesi įprastos teisėkūros procedūros, kadangi: (1)2016 m. balandžio 6 d. Komisijos komunikate „Patikimesnės ir pažangesnės sienų ir saugumo informacinės sistemos“ nurodyta, kad ES turi stiprinti ir tobulinti savo IT sistemas, duomenų sistemą ir keitimąsi informacija sienų valdymo, teisėsaugos ir kovos su terorizmu srityje. Jame pabrėžiama, kad reikia tobulinti informacinių sistemų sąveiką. Svarbu tai, kad jame nustatytos galimybės, leidžiančios siekti, kad dabartinės informacinės sistemos būtų kuo naudingesnės ir prireikus būtų sukurtos naujos papildomos sistemos, kad būtų pašalintos esamos informacijos spragos; (2)2016 m. balandžio 6 d. komunikate nustatyta įvairių informacijos spragų. Viena iš jų yra tai, kad sienos apsaugos institucijos prie Šengeno erdvės išorės sienų neturi informacijos apie keliautojus, kuriems netaikomas reikalavimas turėti vizą kertant išorės sienas. 2016 m. balandžio 6 d. komunikate paskelbta, kad Komisija pradės galimybių studiją dėl Europos kelionių informacijos ir leidimų sistemos (ETIAS) sukūrimo. Tokia automatizuota sistema nustatytų, ar trečiųjų šalių piliečiai, kuriems netaikomas vizos reikalavimas, atitinka reikalavimus prieš jiems keliaujant į Šengeno erdvę ir ar dėl tokios kelionės gali kilti saugumo arba neteisėtos migracijos rizika; (3)2016 m. rugsėjo 14 d. komunikate „Didesnis saugumas judžiame pasaulyje. Geresnis keitimasis informacija kovojant su terorizmu ir patikimesnės išorės sienos“ patvirtinamas išorės sienų apsaugos prioritetas ir teikiamos konkrečios iniciatyvos, kuriomis būtų spartinami ir išplečiami ES veiksmai, kuriais būtų toliau stiprinamas išorės sienų valdymas; (4)būtina tiksliai nustatyti Europos kelionių informacijos ir leidimų sistemos (ETIAS) tikslus, jos techninę struktūrą, sukurti ETIAS centrinį padalinį, ETIAS nacionalinius padalinius ir ETIAS patikros tarybą, parengti veikimo ir duomenų, kuriuos į sistemą turės įvesti prašymą teikiantis asmuo, naudojimo taisykles, nustatyti kelionės leidimų suteikimo ir atsisakymo juos suteikti taisykles, nustatyti tikslus, dėl kurių duomenys turi būti tvarkomi, nustatyti valdžios institucijas, kurios turės leidimą prieiti prie duomenų, ir užtikrinti asmens duomenų apsaugą; (5)ETIAS turėtų būti taikoma trečiųjų šalių piliečiams, kuriems netaikomas reikalavimas turėti vizą kertant išorės sienas; (6)ji taip pat turėtų būti taikoma trečiųjų šalių piliečiams, kuriems netaikomas vizos reikalavimas ir kurie yra Sąjungos piliečio šeimos nariai, kuriems taikoma Direktyva 2004/38/EB, arba trečiosios šalies piliečio, kuris pagal Sąjungos teisę naudojasi laisvo judėjimo teise, šeimos nariai, kurie neturi Direktyvoje 2004/38/EB nurodytos leidimo gyventi šalyje kortelės. Sutarties dėl Europos Sąjungos veikimo 21 straipsnio 1 dalyje nustatyta, kad kiekvienas Sąjungos pilietis turi teisę laisvai judėti ir apsigyventi valstybių narių teritorijoje laikydamasis Sutartyse ir joms įgyvendinti priimtose nuostatose nustatytų apribojimų bei sąlygų. Atitinkami apribojimai ir sąlygos išdėstyti Direktyvoje 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje; (7)kaip patvirtino Europos Sąjungos Teisingumo Teismas, tokie šeimos nariai turi teisę atvykti į valstybės narės teritoriją ir šiam tikslui gauti atvykimo vizą. Todėl taip pat šeimos nariai, kuriems netaikomas vizos reikalavimas, turėtų turėti teisę gauti kelionės leidimą. Valstybės narės turėtų tokiems asmenims suteikti visas galimybes gauti būtiną kelionės leidimą, kuris turi būti suteikiamas nemokamai; (8)teisė gauti kelionės leidimą nėra besąlygiška, nes pasinaudoti ja gali būti neleista tiems šeimos nariams, kurie kelia riziką viešajai tvarkai, visuomenės saugumui arba visuomenės sveikatai, kaip nustatyta Direktyvoje 2004/38/EB. Tokiomis aplinkybėmis gali būti reikalaujama, kad šeimos nariai pateiktų savo asmens duomenis, susijusius su jų tapatybe ir statusu, tik jeigu jų reikia įvertinti, ar jie gali kelti grėsmę saugumui. Panašiai jų kelionės leidimo prašymai turėtų būti tikrinami tik atsižvelgiant į saugumo riziką, bet ne į migracijos riziką; (9)ETIAS turėtų būti nustatytas kelionės leidimas, skirtas trečiųjų šalių piliečiams, kuriems netaikomas reikalavimas turėti vizą kertant išorės sienas (vizos reikalavimas), kuris leistų nustatyti, ar dėl jų buvimo valstybių narių teritorijoje nekils neteisėtos migracijos, saugumo rizikos arba rizikos visuomenės sveikatai. Turėti galiojantį kelionės leidimą būtų nauja atvykimo į valstybių narių teritoriją sąlyga, bet vien kelionės leidimo turėjimas savaime nesuteiktų teisės atvykti; (10)ETIAS teiktų lankytojų vertinimą prieš jiems atvykstant prie išorės sienų perėjimo punktų ir taip turėtų padėti užtikrinti aukšto lygio saugumą, neteisėtos migracijos prevenciją ir visuomenės sveikatos apsaugą; (11)ETIAS turėtų padėti supaprastinti patikrinimus kertant sieną, kuriuos išorės sienų perėjimo punktuose atlieka sienos apsaugos pareigūnai, ir užtikrinti, kad trečiųjų šalių piliečiai, kuriems taikomas kelionės leidimo reikalavimas ir kurie ketina apsilankyti Šengeno erdvėje, būtų vertinami suderintai ir vienodai. Be to, ji turėtų sudaryti sąlygas geriau informuoti prašytojus apie tai, ar jie atitinka apsilankymo Šengeno erdvėje kriterijus. Be to, ETIAS taip pat turėtų padėti supaprastinti patikrinimus kertant sieną, nes sumažėtų atsisakymo leisti atvykti atvejų prie išorės sienų skaičius; (12)ETIAS taip pat turėtų remti Šengeno informacinės sistemos (SIS) tikslus, susijusius su perspėjimais apie asmenis, ieškomus siekiant juos suimti arba perdavimo ar ekstradicijos tikslais, apie dingusius asmenis, apie asmenis, kurie ieškomi kaip galintys padėti teisminiam procesui, apie asmenis dėl slaptų patikrinimų arba specialiųjų patikrinimų. Šiuo tikslu ETIAS turėtų automatiškai tvarkyti prašymo rinkmenas lygindama jas su atitinkamais perspėjimais SIS. Šiuo tvarkymu bus siekiama remti SIS veiklą. Atitinkamai atitiktis, nustatyta atlikus tokį palyginimą, turėtų būti laikoma SIS; (13)ETIAS turėtų sudaryti didelės apimties informacinė sistema, ETIAS informacinė sistema, centrinė grupė – ETIAS centrinis padalinys, ir nacionalinės grupės – ETIAS nacionaliniai padaliniai; (14)ETIAS centrinis padalinys turėtų būti Europos sienų ir pakrančių apsaugos agentūros dalis. ETIAS centrinis padalinys turėtų atsakyti už automatiškai tvarkant atmestų kelionės leidimų prašymų tikrinimą, kad nustatytų, ar prašytojo asmens duomenys atitinka asmens, dėl kurio nustatyta atitiktis, duomenis, už patikros taisykles ir už reguliarų prašymų tvarkymo auditą. ETIAS centrinis padalinys turėtų veikti visą parą be išeiginių;

(15)kiekviena valstybė narė turėtų įsteigti ETIAS nacionalinį padalinį, kuris būtų daugiausia atsakingas už tikrinimą ir sprendimo suteikti kelionės leidimą ar atsisakyti jį suteikti priėmimą. ETIAS nacionaliniai padaliniai turėtų bendradarbiauti tarpusavyje ir su Europolu, kad įvertintų prašymus. ETIAS nacionalinis padalinys turėtų veikti visą parą be išeiginių; (16)kad pasiektų savo tikslus ETIAS turėtų teikti elektroninę prašymo formą, kurią prašytojas turėtų užpildyti įrašydamas pareiškimus, susijusius su jo tapatybe, kelionės dokumentu, informacija apie gyvenamąją vietą, kontaktiniais duomenimis, išsilavinimu ir dabartine profesine veikla, jo ES piliečio arba trečiosios šalies piliečio, kuris naudojasi laisvo judėjimo teise ir neturi leidimo gyventi šalyje kortelės, šeimos nario statusu, jeigu prašytojas yra nepilnametis – atsakingo asmens tapatybe, atsakymus į kelis tikslinius klausimus (ar prašytojas serga liga, galinčia sukelti epidemiją, kaip apibrėžta Pasaulio sveikatos organizacijos tarptautinėse sveikatos taisyklėse, arba kitomis infekcinėmis ar užkrečiamosiomis parazitinėmis ligomis, ar turi teistumą, ar buvo karo zonose, ar dėl jo priimtas sprendimas grąžinti prie sienos arba nurodymas išvykti iš teritorijos). Prieiga prie prašytojų sveikatos duomenų turėtų būti suteikiama tik siekiant nustatyti, ar jie kelia grėsmę visuomenės sveikatai; (17)ETIAS turėtų priimti prašymus, pateiktus prašytojo vardu tais atvejais, kai dėl įvairių priežasčių keliautojai patys negali parengti prašymo. Tokiais atvejais prašymą turėtų užpildyti keliautojo įgaliotas arba už jį teisiškai atsakingas trečiasis asmuo su sąlyga, kad šio asmens tapatybės duomenys įtraukti į prašymo formą; (18)siekiant galutinai parengti prašymą, iš visų vyresnių nei 18 metų prašytojų turėtų būti reikalaujama sumokėti mokestį. Mokėjimą turėtų tvarkyti bankas arba finansų tarpininkas. Duomenys, kurių reikia elektroniniam mokėjimui, turėtų būti pateikiami tik bankui arba finansų tarpininkui, vykdančiam finansinį sandorį; šie duomenys nėra ETIAS duomenų dalis; (19)dauguma kelionės leidimų turėtų būti suteikiami per kelias minutes, bet nedidelis skaičius leidimų gali būti suteikiami per 72 valandas. Išimtiniais atvejais, kai prašytojui pranešama, kad jis turi pateikti papildomos informacijos ar dokumentų, procedūra gali trukti iki dviejų savaičių; (20)prašytojo pateikti asmens duomenys turėtų būti tvarkomi ETIAS tik vienu tikslu – iš anksto patikrinti atitiktį tinkamumo kriterijams, nustatytiems Reglamente (ES) 2016/399, ir įvertinti, ar yra tikimybė, kad prašytojas gali neteisėtai migruoti, ar dėl prašytojo atvykimo į Sąjungą gali kilti grėsmė Sąjungos saugumui ar visuomenės sveikatai; (21)tokios rizikos vertinimo negalima atlikti netvarkant 16 konstatuojamojoje dalyje išvardytų duomenų. Kiekvienas prašyme nurodytų asmens duomenų elementas turėtų būti lyginamas su duomenimis, įtrauktais į įrašą, rinkmeną arba perspėjimą, kurie įrašyti informacinėje sistemoje (Šengeno informacinėje sistemoje (SIS), Vizų informacinėje sistemoje (VIS), Europolo duomenyse, Interpolo pavogtų ir pamestų kelionės dokumentų duomenų bazėje (SLTD), atvykimo ir išvykimo sistemoje (AIS), EURODAC, Europos nuosprendžių registrų informacinėje sistemoje (ECRIS) ir (arba) Interpolo su pranešimais susijusių kelionės dokumentų duomenų bazėje (Interpolo TDAWN)), arba su ETIAS stebėjimo sąrašais, arba su konkrečios rizikos rodikliais. Asmens duomenų, kurie turėtų būti naudojami lyginimui, kategorijos turėtų būti tik informacinėse sistemose, kuriose vykdoma užklausa, ETIAS stebėjimo sąraše arba konkrečios rizikos rodikliuose naudojamos duomenų kategorijos; (22)lyginimas turėtų būti vykdomas automatinėmis priemonėmis. Jeigu, atlikus palyginimą, nustatoma atitiktis pagal vieną asmens duomenų elementą arba tokių duomenų kombinaciją prašyme ir įraše, rinkmenoje arba perspėjime, kurie yra pirmiau minėtose informacinėse sistemose, arba pagal asmens duomenis ETIAS stebėjimo sąraše arba rizikos rodiklius, prašymą rankiniu būdu turėtų tvarkyti deklaruoto pirmojo atvykimo valstybės narės ETIAS nacionalinio padalinio operatorius. ETIAS nacionaliniam padaliniui atlikus vertinimą, turėtų būti priimamas sprendimas suteikti kelionės leidimą arba jo nesuteikti; (23)leidimas gali būti suteikiamas naudojant automatinį prašymo tvarkymo būdą. Tikimasi, kad naudojant automatines priemones dėl didžiosios daugumos prašymų bus gautas teigiamas atsakymas. Atsisakymas išduoti kelionės leidimą neturėtų būti grindžiamas vien automatiniu prašymo asmens duomenų tvarkymo būdu. Todėl prašymus, dėl kurių gauta atitiktis, rankiniu būdu turėtų vertinti ETIAS nacionalinio padalinio operatorius; (24)prašytojai, kuriems atsisakyta išduoti kelionės leidimą, turėtų turėti teisę teikti apeliacinį skundą. Apeliaciniai skundai turėtų būti teikiami valstybėje narėje, kuri priėmė sprendimą dėl prašymo, pagal tos valstybės narės nacionalinę teisę; (25)prašymo rinkmenai analizuoti turėtų būti naudojamos patikros taisyklės: lyginami duomenys, įrašyti prašymo rinkmenoje ETIAS centrinėje sistemoje, ir konkrečios rizikos rodikliai, atitinkantys pirmiau nustatytą saugumo, neteisėtos migracijos riziką arba riziką visuomenės sveikatai. Konkrečios rizikos rodikliams apibrėžti naudojami kriterijai jokiomis aplinkybėmis neturėtų būti nustatomi prašytojo rasės ar etninės kilmės, politinių pažiūrų, religijos ar filosofinių įsitikinimų, narystės profesinėse sąjungose, lytinio gyvenimo ar seksualinės orientacijos pagrindu; (26)siekiant nustatyti ETIAS prašymo rinkmenoje esančių duomenų ir informacijos, susijusios su asmenimis, kurie įtariami padarę sunkų nusikaltimą arba įvykdę teroro aktą arba dėl kurių yra faktinių prielaidų arba pagrįstų priežasčių manyti, kad jie padarys sunkų nusikaltimą arba įvykdys teroro aktą, ryšius turėtų būti parengtas ETIAS stebėjimo sąrašas. ETIAS stebėjimo sąrašas turėtų būti duomenų, kuriuos tvarko Europolas pagal Reglamento (ES) 2016/794 18 straipsnio 2 dalies a punktą ir Europolo integruoto duomenų valdymo koncepciją, kuria įgyvendinamas tas reglamentas, dalis. Teikdamos informaciją Europolui valstybės narės turėtų galėti nustatyti tikslą arba tikslus, dėl kurių ji būtų tvarkoma, įskaitant galimybę riboti tokį tvarkymą tik ETIAS stebėjimo sąrašo reikmėms; (27)dėl nuolat atsirandančių naujų formų grėsmių saugumui, naujų neteisėtos migracijos modelių ir grėsmių visuomenės sveikatai reikia imtis efektyvių veiksmų ir kovoti šiuolaikinėmis priemonėmis. Kadangi šios priemonės yra susijusios su didelio kiekio asmens duomenų tvarkymu, turėtų būti nustatytos tinkamos apsaugos priemonės, kad teisės į privataus gyvenimo apsaugą ir teisės į asmens duomenų apsaugą apribojimas neviršytų to, kas būtina demokratinėje visuomenėje; (28)todėl asmens duomenys ETIAS turėtų būti laikomi saugiai; prieigą prie jų turėtų gauti tik įgalioti darbuotojai ir jokiomis aplinkybėmis jie neturėtų būti naudojami priimant sprendimus, pagrįstus bet kurios formos diskriminacija. Laikomi asmens duomenys turėtų būti saugomi Sąjungoje „eu-LISA“ patalpose; (29)suteikti kelionės leidimai turėtų būti panaikinami arba atšaukiami, kai tik paaiškėja, kad nebuvo įvykdytos arba nebevykdomos jų suteikimo sąlygos. Visų pirma, kai sukuriamas naujas SIS perspėjimas dėl atsisakymo leisti atvykti arba dėl pamesto arba pavogto kelionės dokumento, apie kurį pranešta, SIS apie tai turėtų informuoti ETIAS, kuri turėtų patikrinti, ar šis naujas perspėjimas atitinka galiojantį kelionės leidimą. Tokiu atveju turėtų būti nedelsiant informuojamas perspėjimą parengusios valstybės narės ETIAS nacionalinis padalinys, kuris turėtų atšaukti kelionės leidimą. Panašiu būdu į ETIAS stebėjimo sąrašą įtraukti nauji elementai lyginami su ETIAS laikomomis prašymų rinkmenomis, siekiant patikrinti, ar šis naujas elementas atitinka galiojantį kelionės leidimą. Tokiu atveju pirmojo atvykimo valstybės narės ETIAS nacionalinis padalinys turėtų įvertinti atitiktį ir prireikus atšaukti kelionės leidimą. Taip pat turėtų būti numatyta galimybė atšaukti kelionės leidimą prašytojo prašymu; (30)jeigu išskirtinėmis aplinkybėmis valstybė narė mano, kad trečiosios šalies piliečiui keliauti į jos teritoriją būtina dėl humanitarinių priežasčių, nacionalinių interesų arba tarptautinių įsipareigojimų, ji turėtų turėti galimybę suteikti riboto teritorinio galiojimo laikiną kelionės leidimą; (31)prieš įlaipinimą oro ir jūrų vežėjai ir vežėjai, vežantys asmenų grupes sausuma autobusais, turėtų privalėti patikrinti, ar keliautojai turi visus kelionės dokumentus, būtinus atvykstant į valstybių narių teritoriją pagal Šengeno konvenciją. Tai turėtų apimti tikrinimą, ar keliautojai turi galiojantį kelionės leidimą. Vežėjai neturėtų turėti prieigos prie ETIAS rinkmenos. Saugi interneto prieiga, įskaitant galimybę naudoti mobiliąsias technologijas, turėtų leisti vežėjams atlikti šį patikrinimą naudojant kelionės dokumento duomenis; (32)siekdami laikytis peržiūrėtų atvykimo sąlygų, sienos apsaugos pareigūnai turėtų patikrinti, ar keliautojas turi galiojantį kelionės leidimą. Todėl atlikdamas standartinę sienų kontrolės procedūrą sienos apsaugos pareigūnas turėtų elektroniniu būdu nuskaityti kelionės dokumento duomenis. Šiuo veiksmu turėtų būti pateikta užklausa įvairiose duomenų bazėse, kaip numatyta Šengeno sienų kodekse, be kita ko, užklausa ETIAS, kuri pateiktų naujausią kelionės leidimo statusą. Pati ETIAS rinkmena sienos apsaugos pareigūnui sienų kontrolės reikmėms neturėtų būti prieinama. Jei galiojančio kelionės leidimo nėra, sienos apsaugos pareigūnas turėtų atsisakyti leisti atvykti ir turėtų atitinkamai užbaigti sienų kontrolės procedūrą. Jeigu yra galiojantis kelionės leidimas, sprendimą dėl leidimo atvykti arba atsisakymo leisti atvykti turėtų priimti sienos apsaugos pareigūnas; (33)kovojant su teroristiniais nusikaltimais ir kitais sunkiais nusikaltimais ir atsižvelgiant į nusikaltėlių tinklų globalizaciją, teisėsaugos institucijoms būtina turėti reikalingą informaciją, kad jos veiksmingai vykdytų savo uždavinius. Prieiga prie duomenų Vizų informacinėje sistemoje (VIS) teisėsaugos tikslu jau padėjo tyrėjams gerokai pasistūmėti nagrinėjant atvejus, susijusius su prekyba žmonėmis, terorizmu ar prekyba narkotikais. Vizų informacinėje sistemoje nėra duomenų apie trečiųjų šalių piliečius, kuriems netaikomas vizos reikalavimas; (34)prieiga prie ETIAS pateikiamos informacijos yra būtina teroristinių nusikaltimų, kaip nustatyta Tarybos pamatiniame sprendime 2002/475/TVR, arba kitų sunkių nusikaltimų, kaip nustatyta Tarybos pagrindų sprendime 2002/584/TVR, prevencijos, atskleidimo ir tyrimo tikslais. Vykdant konkretų tyrimą, siekiant gauti įrodymų ir informacijos, susijusios su asmeniu, kuris įtariamas padaręs nusikaltimą arba tapo nusikaltimo auka, teisėsaugos institucijoms gali prireikti prieigos prie ETIAS sukauptų duomenų. ETIAS laikomų duomenų taip pat gali prireikti siekiant nustatyti teroristinį nusikaltimą arba kitus sunkius nusikaltimus įvykdžiusio asmens tapatybę, visų pirma tais atvejais, kai būtina imtis skubių veiksmų. prieiga prie ETIAS teroristinių nusikaltimų arba kitų sunkių nusikaltimų prevencijos, atskleidimo ar tyrimo tikslais reiškia pagrindinių teisių ribojimą: teisės į asmens privataus gyvenimo gerbimą ir teisės į ETIAS tvarkomų asmens duomenų apsaugą. Todėl ETIAS duomenys turėtų būti saugomi ir su jais turėtų būti leidžiama susipažinti valstybių narių paskirtosioms institucijoms ir Europos policijos biurui (Europolas), su sąlyga, kad būtų griežtai laikomasi šiame reglamente nustatytų sąlygų, kad tokia prieiga būtų ribota ir nebūtų viršijama to, kas būtina siekiant teroristinių nusikaltimų ir kitų sunkių nusikaltimų prevencijos, atskleidimo ir tyrimo pagal reikalavimus, nustatytus Teismo praktikoje, visų pirma byloje Digital Rights Ireland;

(35)visų pirma prieiga prie ETIAS duomenų teroristinių nusikaltimų arba kitų sunkių nusikaltimų prevencijos, atskleidimo ar tyrimo tikslais turėtų būti suteikiama tik gavus pagrįstą kompetentingų institucijų prašymą, kuriame išdėstomos tokios būtinybės priežastys. Valstybės narės turėtų užtikrinti, kad tokį prieigos prie ETIAS laikomų duomenų prašymą iš anksto peržiūrėtų teismas arba institucija, garantuojantys nepriklausomumą ir nešališkumą; neturi būti daroma jokios tiesioginės ar netiesioginės išorinės įtakos. Tačiau ypatingos skubos atvejais kompetentingoms institucijoms gali prireikti nedelsiant gauti asmens duomenis, būtinus siekiant užkirsti kelią sunkaus nusikaltimo įvykdymui arba patraukti jo vykdytojus baudžiamojon atsakomybėn. Tokiais atvejais turėtų būti priimtina, kad iš ETIAS gautų asmens duomenų peržiūra būtų vykdoma kuo greičiau po to, kai kompetentingoms institucijoms suteikiama prieiga prie tokios informacijos; (36)todėl būtina paskirti valstybių narių kompetentingas institucijas, galinčias prašyti tokios prieigos konkrečiais teroristinių nusikaltimų arba kitų sunkių nusikaltimų prevencijos, atskleidimo ar tyrimo tikslais; (37)ETIAS nacionaliniai padaliniai turėtų veikti kaip centrinis prieigos punktas ir turėtų tikrinti, ar konkrečiu atveju laikomasi prašymo gauti prieigą prie ETIAS centrinės sistemos sąlygų; (38)Europolas yra Sąjungos keitimosi informacija centras; prisidėdamas prie nusikalstamumo prevencijos, nagrinėjimo ir tyrimo ES lygmeniu jis atlieka pagrindinį vaidmenį valstybių narių institucijoms bendradarbiaujant tarpvalstybinių nusikaltimų tyrimo srityje. Todėl Europolas vykdydamas savo uždavinius ir pagal Reglamentą (ES) 2016/794taip pat turėtų turėti prieigą prie ETIAS centrinės sistemos konkrečiais atvejais, kai Europolas turi remti ir stiprinti valstybių narių veiksmus, kuriais siekiama užtikrinti teroristinių nusikaltimų arba kitų sunkių nusikaltimų prevenciją, atskleidimą ar tyrimą; (39)kad sistemoje ETIAS nebūtų atliekama sistemingų paieškų, duomenys, laikomi ETIAS centrinėje sistemoje, turėtų būti tvarkomi tik konkrečiais atvejais ir tik tuomet, kai tai būtina teroristinių nusikaltimų arba kitų sunkių nusikaltimų prevencijos, atskleidimo ar tyrimo tikslais. Paskirtosios institucijos ir Europolas prieigos prie ETIAS duomenų prašymus turėtų teikti tik tuomet, kai turėtų pagrįstų priežasčių manyti, kad tokia prieiga padės gauti informacijos, kuri jiems iš esmės padės užtikrinti teroristinio arba kito sunkaus nusikaltimo prevenciją, atskleidimą ar tyrimą. Todėl teisėsaugos institucijos ir Europolas turėtų prašyti suteikti prieigą prie ETIAS tik jeigu per ankstesnes paieškas visose atitinkamose valstybės narės nacionalinėse duomenų bazėse ir Europolo duomenų bazėse negauta prašomos informacijos; (40)ETIAS įrašyti asmens duomenys turėtų būti saugomi ne ilgiau, nei būtina siekiant nustatytų tikslų. Kad ETIAS galėtų veikti, reikia saugoti su prašytojais susijusius duomenis visą kelionės leidimo galiojimo laikotarpį. Siekiant įvertinti prašytojų keliamą saugumo, neteisėtos migracijos riziką ir riziką visuomenės sveikatai, reikia saugoti asmens duomenis penkerius metus nuo tos dienos, kai į AIS įrašomas paskutinis įrašas apie prašytoją. ETIAS turėtų remtis tiksliais preliminariais saugumo rizikos, rizikos visuomenės sveikatai ir neteisėtos migracijos rizikos vertinimais, visų pirma naudodama patikros taisykles. Kad valstybių narių rankiniu būdu atliekamas rizikos vertinimas turėtų patikimą pagrindą ir kuo labiau sumažėtų realios rizikos neatitinkančių (klaidingų) atitikčių skaičius, dėl patikros taisyklių atsirandančios atitiktys, pagrįstos ETIAS sukauptų duomenų statistika, turi atspindėti pakankamai plačią visumą. To negalima pasiekti remiantis vien galiojančių kelionės leidimų duomenimis. Saugojimo laikotarpis turėtų būti skaičiuojamas nuo tos dienos, kai į AIS įrašomas paskutinis įrašas apie prašytoją, nes tai yra paskutinis faktinis kelionės leidimo panaudojimas. Šis penkerių metų saugojimo laikotarpis yra toks pats, kaip ir AIS įrašo, atitinkančio remiantis ETIAS kelionės leidimu suteiktą leidimą atvykti arba atsisakymą leisti atvykti, saugojimo laikotarpis. Šis saugojimo laikotarpių suderinimas padeda užtikrinti, kad tiek atvykimo įrašas, tiek susijęs kelionės leidimas saugomi tiek pat laiko ir tai yra papildomas elementas, užtikrinantis būsimą ETIAS ir AIS sąveiką. Duomenų saugojimo laikotarpius suderinti būtina, kad kompetentingos institucijos galėtų atlikti būtiną rizikos analizę, reikalaujamą pagal Šengeno sienų kodeksą. Sprendimas atsisakyti išduoti, atšaukti arba panaikinti kelionės leidimą gali reikšti didesnę prašytojo keliamą saugumo arba neteisėtos migracijos riziką. Jeigu priimamas toks sprendimas, susijusių duomenų 5 metų saugojimo laikotarpis turėtų prasidėti nuo jo priėmimo, kad ETIAS galėtų tiksliai atsižvelgti į didesnę riziką, kurią galbūt kelia atitinkamas prašytojas. Šiam laikotarpiui pasibaigus, asmens duomenys turėtų būti ištrinami; (41)turėtų būti nustatytos tikslios taisyklės dėl Europos didelės apimties IT sistemų laisvės, saugumo ir teisingumo erdvėje operacijų valdymo agentūros („eu-LISA“) pareigų, susijusių su ETIAS informacinės sistemos projektavimu, kūrimu ir techniniu valdymu, taip pat Europos sienų ir pakrančių apsaugos agentūros pareigų, valstybių narių pareigų ir Europolo pareigų; (42)Europos Parlamento ir Tarybos reglamentas (EB) Nr. 45/2001 taikomas „eu-LISA“ ir Europos sienų ir pakrančių apsaugos agentūros veiklai, kurią jos atlieka vykdydamos šiuo reglamentu joms nustatytas uždavinius; (43)[Reglamentas (ES) 2016/679] taikomas asmens duomenų tvarkymui, kurį valstybės narės atlieka taikydamos šį reglamentą, išskyrus atvejus, kai valstybių narių paskirtosios ar tikrinančiosios institucijos duomenis tvarko teroristinių nusikaltimų arba kitų sunkių nusikaltimų prevencijos, atskleidimo ar tyrimo tikslais; (44)valstybių narių institucijoms asmens duomenis tvarkant teroristinių nusikaltimų arba kitų sunkių nusikaltimų prevencijos, atskleidimo ar tyrimo tikslais pagal šį reglamentą, turėtų būti taikomas jų nacionalinėje teisėje nustatytas asmens duomenų apsaugos standartas, kuris atitinka [Direktyvą (ES) 2016/680]; (45)nepriklausomos priežiūros institucijos, įsteigtos pagal [Reglamentą (ES) 2016/679], turėtų stebėti, ar valstybės narės asmens duomenis tvarko teisėtai, o Europos duomenų apsaugos priežiūros pareigūnas, kurio pareigybė sukurta Reglamentu (EB) Nr. 45/2001, turėtų stebėti su asmens duomenų tvarkymu susijusią Sąjungos institucijų ir įstaigų veiklą. Europos duomenų apsaugos priežiūros pareigūnas ir priežiūros institucijos turėtų bendradarbiauti tarpusavyje stebėdami ETIAS; (46)„(...) vadovaujantis Reglamento (EB) Nr. 45/2001 28 straipsnio 2 dalimi buvo konsultuojamasi su Europos duomenų apsaugos priežiūros pareigūnu, kuris pateikė nuomonę [data]“; (47)turėtų būti nustatytos griežtos prieigos prie ETIAS centrinės sistemos taisyklės ir būtinos apsaugos priemonės. taip pat reikia nustatyti fizinių asmenų teisę susipažinti su duomenimis, juos taisyti ir ištrinti, taip pat naudotis teise į teisių gynimą, visų pirma teise kreiptis į teismą ir teise, kad nepriklausomos valdžios institucijos užtikrintų duomenų tvarkymo operacijų priežiūrą; (48)siekiant įvertinti saugumo, neteisėtos migracijos riziką arba riziką visuomenės sveikatai, kurią gali kelti keliautojas, turėtų būti sukurta ETIAS informacinės sistemos sąveika su kitomis informacinėmis sistemomis, kuriose ETIAS vykdys paiešką, kaip antai Atvykimo ir išvykimo sistema (AIS), Vizų informacine sistema (VIS), Europolo duomenimis, Šengeno informacine sistema (SIS), EURODAC ir Europos nuosprendžių registrų informacine sistema (ECRIS). Tačiau sąveika galima visapusiškai užtikrinti tik priėmus pasiūlymus dėl AIS sukūrimo, ECRIS ir nauja redakcija išdėstomo EURODAC reglamento; (49)siekiant užtikrinti veiksmingą šio reglamento taikymo stebėjimą, būtina reguliariai atlikti vertinimą. Valstybės narės turėtų nustatyti taisykles dėl sankcijų, taikomų už šio reglamento nuostatų pažeidimus, ir užtikrinti jų įgyvendinimą; (50)siekiant nustatyti šio reglamento taikymui būtinas technines priemones, pagal Sutarties dėl Europos Sąjungos veikimo 290 straipsnį Komisijai turėtų būti deleguoti įgaliojimai priimti aktus: –priimti iš anksto nustatytą sąrašą atsakymų į klausimus dėl išsilavinimo lygio ir srities, dabartinės profesinės veiklos ir pareigų pavadinimo, kurie turi būti nurodyti prašyme suteikti kelionės leidimą; –nustatyti papildomų klausimų, kurie gali būti užduodami kelionės leidimo prašytojui, turinį ir formą; –nustatyti kelionės leidimo mokesčio mokėjimo būdus ir tvarką, atsižvelgiant į technologinius pokyčius ir jų prieinamumą ir pakeisti mokesčio dydį; –pailginti lengvatinio laikotarpio, per kurį nereikalaujama kelionės leidimų, trukmę,

–nurodyti daugiau saugumo, neteisėtos migracijos rizikos ar rizikos visuomenės sveikatai veiksnių, kurie bus naudojami nustatant rizikos rodiklius; (51)ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose; (52)siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai priimti išsamias taisykles dėl viešos interneto svetainės ir mobiliųjų įrenginių mobiliosios programėlės veikimo sąlygų ir dėl duomenų apsaugos ir saugumo taisyklių, taikomų viešai interneto svetainei ir mobiliųjų įrenginių mobiliajai programėlei, taip pat tik vežėjams skirtai tapatumo nustatymo schemai ir pateikti išsamią informaciją apie atsargines procedūras, kurių turi būti laikomasi tais atvejais, kai nėra techninių galimybių naudotis ETIAS. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011; (53)valstybės narės negali deramai sukurti ETIAS ir bendrų duomenų naudojimo prievolių, sąlygų bei procedūrų, todėl dėl to veiksmo masto ir poveikio tų tikslų būtų geriau siekti Sąjungos lygmeniu, laikantis Europos Sąjungos sutarties 5 straipsnyje nustatyto subsidiarumo principo. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti; (54)numatomos ETIAS informacinės sistemos kūrimo ir ETIAS centrinio padalinio bei ETIAS nacionalinių padalinių sukūrimo išlaidos yra mažesnės, palyginti su pagal Europos Parlamento ir Tarybos reglamentą (ES) Nr. 515/2014 pažangiam sien